Dyfarniad Eos a’r frwydr ehangach dros fesur gwerth cynnyrch Cymraeg – Dyfeisgar\nPosted on 17/12/2013 18/12/2013 Author Rhodri ap DyfrigCategories Barn, Cymraeg, DiwydiantTags BBC, cerddoriaeth, cyfryngau, Cyngor Llyfrau Cymru, diwylliant, Eos, gwerth, S4C, tribiwnlys hawlfraint\n13 thoughts on “Dyfarniad Eos a’r frwydr ehangach dros fesur gwerth cynnyrch Cymraeg”\n17/12/2013 at 12:35 pm\nDiolch yn fawr iawn am erthygl difyr a phwysig – gobeithio y geith ei gylchredeg cryn dipyn.\n17/12/2013 at 3:02 pm\nDiolch am ddarllen Aran.\nEinir Siôn says:\nDiolch am y ffeithiau a’r sylw… Pawb arall, darllenwch ac ail bostiwch.\nNodyn at y golygydd: edrychwch ar ffurfiau’r celfyddydau o wrrthuso allbwn (gwerth,budd aub) hefyd ewch at y mentrau iaith… Mae pobl wedi bod yn casglu data budd ers rhai blynyddoedd bellach… Digon o bwysau a gwybodaeth i’r BBC\nDiolch am yr enghreifftiau eraill Einir. Y peth yw, dyna ydi gweithredu mewn unrhyw faes sydd tu allan i’r farchnad fasnachol agored – mae’n rhaid mesur gwerth a budd tu hwnt i ddim ond cyrhaeddiad.\nLLio Silyn Davies says:\n17/12/2013 at 10:56 pm\nDan ni’n mynd yn ol i’r cyfnod hynny yn y 60 au,70au ,a’r 80 au pan oeddan ni’n protestio’n dragwyddol er mwyn ceisio cael Llywodraeth Lloegr I geisio deallt beth oedd gwerth yr iaith a diwylliant Cymraeg,ac nad oes modd ei fesur mewn gwerth ariannol.Mae’r B.B.C fel corfforaeth yn ddrych o’r gwerthoedd cyfalafol Brydeinig ,a phan mae’r Toriaid yn rheoli’r wlad,cawn weld yr eidioleg gyfalafol eithafol yma ar ei gwaethaf.Yn anffodus,mae’n rhaid i ni frwydro eto am yr hawliau sylfaenol yma.\nTybed ai un ffordd ymlaen i Eos yw rhoi pwysau ar y BBC i uwchraddio’r taliadau iddynt o gyllideb blynyddol Radio Cymru, sef 13 miliwn?\nHynny yw, ymddwyn fel pe bae darlledu wedi cael ei ddatganoli i Gymru a gwneud dewisiadau call gyda’r gyllideb sydd wedi’i ddatganoli. Mae’n hen bryd inni gael trafodaeth gall ynghylch sut y mae Radio Cymru yn gwario’r arian hwn. Er yr holl heip am y Sgwrs Fawr bondigrybwyll, dyma elfen na chafodd ei thrafod o gwbl i bob pwrpas. Os am gael atebolrwydd go iawn, rhaid cael atebolrwydd ariannol!\nFel gwrandawr ar yr orsaf, byddwn i’n fodlon gweld swm ychwanegol yn cael ei roi i gerddorion sy’n cynnal diwylliant Cymraeg cyfoes er y byddai hynny efallai’n gwasgu ar ambell i elfen arall o wasanaeth Radio Cymru. Efallai y gellid dadlau dros ryddhau 650,000 ychwanegol o’r gyllideb hon fel man cychwyn, er mwyn cyrraedd swm sydd yn hanner rhwng gofyniad gwreiddiol Eos( 1.5m) a dyfarniad y Tribiwnlys (100,000)\nDwi’m yn meddwl bod unrhyw le i Eos symud ar hyn o bryd, a fel mae’r adroddiad yn nodi, does dim gwahaniaeth pe bai BBC Cymru eisiau torri nôl rhywle er mwyn cynyddu taliadau, achos mae’n glir nad yw’r penderfyniad yn un iddyn nhw ei wneud.\nENDAF EMLYN says:\n18/12/2013 at 5:21 pm\nErthygl ardderchog, diolch amdani.\n19/12/2013 at 11:58 am\nDiddorol dros ben – diolch. TI’n gallu helpu o gwbl o safbwynt deall sut ddaeth y sefyllfa i fod yn y lle cyntaf? Dwi’n ffindio’r holl beth yn ddryslyd iawn! A wnaethpwyd y penderfyniad gwreiddiol – cyn dyddiau EOS – i leihau breindaliadau ar sail nifer gwrandawyr Radio Cymru, neu rhyw sail arall? Ac wyt ti’n digwydd gwybod beth yw’r sefyllfa gyda Radio Wales? e.e. petai nhw’n chwarae recordiau Cymraeg, a fydde’r bandiau’n derbyn mwy? Rwy’n gweld anhegwch o safbwynt artistiaid Cymraeg eu hiaith yn yr ystyr nad oes potensial ennill cystal oherwydd amharodrwydd gorsafoedd eraill i chwarae cerddoriaeth Gymraeg.\n22/12/2013 at 9:42 pm\nSmai Huw, ma’r rhesymau pam da ni wedi cyrraedd fan hyn yn hir ac yn gymhleth, ond mae na wybdoaeth ar wefan Y Gynghrair/Eos am beth ddigwyddodd. Y Prif reswm am y cwymp oedd y newid mewn dosbarthiad analogies gan PRS. Mae bandiau’n derbyn mwy o gael eu chwarae ar Radio Wales – tua dwywaith cymaint os cofia i’n iawn.\nTu allan i'r bocs says:\n19/12/2013 at 1:08 pm\nDwi’n meddwl mai’r hyn rydyn ni wedi ddysgu ydy na fedrwn ni ddisgwyl i’r BBC, nac unrhyw gorff arall, ddefnyddio’r system taliadau hawlfraint er mwyn rhoi hwb i ddiwylliant Cymraeg. Er tegwch i’r gorfforaeth, petaen nhw’n gwneud hynny, yna byddai’n agor y drws i bob math o fygythiadau gan leiafrifoedd neu grwpiau eraill.\nHefyd, er mwyn bod yn deg hefo’r BBC, mae Radio Cymru yn cefnogi rhannau o’r diwylliant trwy gynnig sesiynau, cynnal cyngherddau, talu am gyfweliadau, ac yn y blaen, ac efallai mai dyma lle y gallwn ni ddisgwyl iddyn nhw wneud rhagor.\n22/12/2013 at 9:50 pm\nTi’n gwneud pwynt teg y byddai goblygiadau rhoi taliadau hawlfraint sy’n cael eu mesur yn wahanol, ac felly efallai taw annoeth oedd trio cwffio o fewn y system hawlfraint yma yn lle trio cael dull o ariannu’r cerddorion drwy ryw ffynhonnell arall (dim clem be fyddai hynny cofia! efallai bod hwn yn gwestiwn sydd angen ei daclo rwan). Ond yn y pen draw mae pob gwariant ar leiafrif sydd yn digwydd tu allan i’r farchnad arferol yn agor y drws i eraill. Ydi hynny ddim yn dda o beth os da ni’n credu bod gwerth mewn cynnal y lleiafrifoedd hynny?\nI fod yn glir, dwi ddim yn anelu unrhyw ergyd at BBC Radio Cymru yma – maen nhw’n gwneud gwaith ardderchog ar y cyfan ac mae cerddorion yn cael tal mewn ffyrdd ychwanegol – er, dwi ddim yn siwr os ydi o o fewn gallu’r orsaf i gynyddu faint maen nhw’n gael yn sylweddol fwy na beth sy’n digwydd rwan.\nPrevious Previous post: Elite (1984, BBC Micro) a dylanwad Thatcher ar y gêm\nNext Next post: Eos and the broader struggle over valuing Welsh language products


Gêm Bodyboard. Chwarae rhad ac am ddim ar-lein\nGêm Bodyboard Ar-lein\nGêm Disgrifiad: Yn y gêm hon rheoli bachgen doniol ar surfboard. Ar ôl ffilmiau Americanaidd wedi breuddwydio bob amser o syrffio. Gadewch i ni rydym yn ymarfer yn y gemau, ac yna i ddangos y dosbarth mewn bywyd go iawn.\nYn y gêm hon rheoli bachgen doniol ar surfboard. Ar ôl ffilmiau Americanaidd wedi breuddwydio bob amser o syrffio.\n© playgame24.com - gêm ar-lein rhad ac am ddim Bodyboard () Chwarae\nfflachia herwhela ar-lein Bodyboard rhad ac am ddim.. Peidiwch ag anghofio sgorio'ch y gêm hon Bodyboard a rhannu gêm hon gyda'ch ffrindiau gorau.


Sgiliau Academaidd Ysgrifennu\nCartref > Sgiliau Academaidd > Ysgrifennu\nYsgrifennu Currently selected\nMae'r gallu i ysgrifennu'n glir yn hanfodol os ydych am lwyddo yn eich rhaglen astudio. Mae mwyafrif yr asesiadau y byddwch yn eu gwneud yn gofyn am gwblhau darn o waith ysgrifenedig; bydd y marciau a gewch am y darnau hyn o waith yn adlewyrchu, yn rhannol, eich gallu i gyfleu'ch syniadau yn glir ac yn berswadiol.\nMae ysgrifennu i safon uchel yn sgil anodd i lawer o bobl ei datblygu. Yn y lle cyntaf, mae'n gofyn am ymdrech ymwybodol; er enghraifft, os ydych chi'n gwybod eich bod chi'n cael anawsterau wrth ddefnyddio'r collnod yn iawn, ystyriwch bob enghraifft o'i ddefnydd pan ddewch chi ar ei draws mewn llyfr neu erthygl mewn cyfnodolyn a cheisiwch ddeall pam ei fod wedi'i ddefnyddio yn y ffordd honno. Bydd datblygu'r gallu hwn yn cymryd amser; nid yw'n hawdd ei gywiro trwy ddarllen gwerslyfr neu ganllawiau astudio. Fodd bynnag, gydag ymdrech a chymhwysiad, bydd eich gallu ysgrifennu yn gwella.\nBydd datblygu eich sgiliau ysgrifennu nid yn unig yn gwella ansawdd eich gwaith; bydd hefyd yn rhoi sgiliau cyfathrebu ysgrifenedig hynod effeithiol i chi, a’r rheini’n sgiliau y mae cyflogwyr yn gofyn amdanynt.\nMae ysgrifennu academaidd yn cyfeirio at y gallu i ysgrifennu ar gyfer cynulleidfa academaidd. Mae ychydig yn wahanol i ysgrifennu blog, er enghraifft, neu ddarn o fyfyrio. Mae ysgrifennu academaidd yn fwy ffurfiol ei naws ac mae angen arddull awdurdodol a hyderus. Cyflawnir hyn trwy ddefnyddio'r ffurf amhersonol, er enghraifft ('dadleuir hynny'), yn hytrach na'r person cyntaf ('rwy'n credu hynny'), ychwanegu cyfeiriadau, a defnyddio geirfa dechnegol yn hyderus.\nNid yw ennill dealltwriaeth gadarn o’r Saesneg ac egwyddorion gramadeg yn broses hawdd, ond mae'n bosibl gwella ansawdd eich ysgrifennu trwy ddatblygu ymwybyddiaeth o'r camgymeriadau mwyaf cyffredin.\nAsesu'ch ysgrifennu ar gyfer arddull academaidd\nOfferyn syml i'ch helpu chi i werthuso a yw'ch ysgrifennu'n cadw at gonfensiynau arddull academaidd. Gellid ei ddefnyddio'n effeithiol iawn hefyd ar gyfer asesu cymheiriaid.\nYsgrifennu academaidd: pwrpas, strwythur ac eglurder\nYdych chi'n gwybod am yr hyn y mae darlithwyr yn chwilio amdano wrth asesu eich gwaith? Mae'r rhestr wirio hon wedi'i chynllunio i wneud meini prawf marcio allweddol yn eglur. Mae'n darparu set o gwestiynau y gallwch eu defnyddio i ganolbwyntio'ch gwaith, sicrhau bod eich gwaith wedi'i ysgrifennu mewn arddull academaidd, eich galluogi i anelu at y marciau uchaf neu asesu ysgrifennu eich cyfoedion.\nMae'r daflen waith hon yn eich cyflwyno i'r gwahanol elfennau neu rannau sy'n ffurfio brawddeg syml e.e. enw, berf, ansoddair. Os ydych chi'n gwybod braidd ddim am ramadeg Saesneg, dechreuwch gyda'r daflen waith hon. Bydd angen i chi ddeall rhannau o frawddeg i wneud y taflenni gwaith mwy datblygedig ar strwythur brawddegau a gramadeg.\nTaflen waith a fydd yn eich helpu i gael gwared ar gamgymeriadau collnod yn eich gwaith. Mae'n cynnwys digon o ymarferion i'ch helpu chi i’w ddefnyddio’n briodol.\nDeuddeg gwall gramadegol cyffredin wrth ysgrifennu\nMae'r set hon o ganllawiau, a ysgrifennwyd gan Peter Chapman, yn rhoi trosolwg defnyddiol iawn o brawfddarllen a'r camgymeriadau i edrych amdanynt yn eich gwaith eich hun.\nI gael trosolwg o brif nodweddion ysgrifennu academaidd, edrychwch ar ein canllawiau:\nCanllawiau i Ysgrifennu Academaidd\nMae mwy o ganllawiau ar gael ar agweddau ar y broses ysgrifennu, sydd i'w gweld yma.\nMae nifer o adnoddau defnyddiol eraill ar gael, gan gynnwys:\nGwefan ddefnyddiol iawn sy'n nodi hanfodion ysgrifennu academaidd da.\nMae'r llyfr hwn yn mynd i'r afael ag agweddau allweddol ar ysgrifennu gan gyfrannu at arddull dda, megis cywirdeb, casgliad a pharhad da. Mae'n dangos sut i strwythuro paragraff da, sut i ddal diddordeb y darllenydd, a sut i gyfateb arddull briodol â chynulleidfa.\nMae Pennod 12 (Pennod 9 mewn rhifynnau blaenorol) yn dechrau gyda chanllaw i 'gonfensiynau arddulliadol ysgrifennu academaidd', ac yn parhau i'ch tywys trwy bynciau fel y gwahaniaeth rhwng goddrychedd a gwrthrychedd, a'r pedair prif arddull ysgrifennu a ddefnyddir mewn Addysg Uwch: disgrifiadol, dadleuol, gwerthusol a phersonol.\nAdnodd defnyddiol iawn a fydd yn eich gwneud yn gyfarwydd ag iaith ac ymadroddion ysgrifennu academaidd.\nI gael trosolwg o wallau ysgrifennu cyffredin, edrychwch ar ein taflen ffeithiau.\nMae yna lawer o wefannau sy'n delio â gramadeg a defnyddio iaith Saesneg. Mae dwy wefan, yn benodol, yn ddefnyddiol iawn:\nMae'r wefan hon wedi'i rhannu'n dri chategori gramadeg, atalnodi a sillafu. Mae pob adran yn eich tywys yn raddol trwy ei phwnc - mae'r rhain yn amrywio o eiriau sydd wedi'u camsillafu'n gyffredin i gysyniadau gramadeg mwy datblygedig - gan orffen gydag un neu ddau o ymarferion ar-lein hawdd eu cwblhau, gydag adborth. Sylwch, mae'r adrannau sillafu yn adlewyrchu Saesneg Americanaidd.\nMae'r wefan hon yn rhoi trosolwg o elfennau allweddol gramadeg Saesneg gydag ymarferion cysylltiedig i chi eu cwblhau.\nTrosolwg hygyrch o hanfodion gramadeg Saesneg; lle gwych i ddechrau ar y daith tuag at wella eich sgiliau ysgrifennu.\nEfallai y bydd yr eitemau canlynol yn ddefnyddiol i chi hefyd:


Aber yn Cyflwyno Cwrs Cyfieithu Arloesol - Prifysgol Aberystwyth\nAber yn Cyflwyno Cwrs Cyfieithu Arloesol\nBydd cwrs cyfieithu uwchraddedig arloesol yn cael ei gyflwyno am y tro cyntaf gan Brifysgol Aberystwyth yn yr hydref.\nAdran y Gymraeg ac Astudiaethau Celtaidd y Brifysgol – y gorau o’i math ar draws y DU yn ôl arolwg ddiweddar yr NSS – fydd yn darparu’r cwrs mewn cydweithrediad â’r Coleg Cymraeg Cenedlaethol a phartneriaid yn y diwydiant.\nY gobaith yw y bydd y cwrs arloesol yn helpu i ateb y galw yn y sector am gyfieithwyr sydd wedi’u hyfforddi i safon uchel.\nFel cymhelliant ychwanegol, mae’r cwmni cyfieithu o Gaernarfon, Cymen, yn cynnig ysgoloriaeth a gwarant o swydd am ddwy flynedd i un ymgeisydd rhagorol.\nMandi Morse, Darlithydd Astudiaethau Cyfieithu Proffesiynol ym Mhrifysgol Aberystwyth, sy’n egluro sut y bydd y cwrs yn cael ei gyflwyno: “Un o brif fanteision y cwrs yw ei fod yn hyblyg iawn. Gall myfyrwyr ddewis astudio am gymhwyster Tystysgrif yn unig neu barhau i gwblhau Diploma neu MA llawn. Gall hefyd gynnig hyfforddiant pellach i’r rhai hynny sydd eisoes yn gyfieithwyr ac yn dymuno datblygu’n broffesiynol gan ennill cymhwyster cydnabyddedig ychwanegol wrth wneud hynny.\n“Yn ogystal â dysgu am bob agwedd o gyfieithu, mae’r cwrs hefyd yn cynnig cyfle i gael profiad gwaith gwerthfawr yn y gweithle. Bydd yn ofynnol i fyfyrwyr ymgymryd â lleoliad profiad gwaith byr, ac felly gael profiad ymarferol o’r amodau gwaith a’r disgwyliadau sydd ar gyfieithwyr proffesiynol.\n“Dyma’r cwrs cyntaf o’i fath yng Nghymru ac rydym ni’n falch iawn i fod yn cyflwyno rhaglen sy’n diwallu gofynion cymdeithas gynyddol ddwyieithog.”\nBydd y cwrs Astudiaethau Cyfieithu Proffesiynol yn cwmpasu pob agwedd o waith y cyfieithydd proffesiynol yng Nghymru heddiw. Bydd yn paratoi myfyrwyr ar gyfer gyrfa yn y byd cyfieithu gan roi cyflwyniad i’r diwydiant yn ogystal â chynnig cyfle i ddilyn diddordebau unigol ac arbenigo mewn meysydd megis cyfieithu cyffredinol, cyfieithu deddfwriaethol, technoleg cyfieithu a chyfieithu ar y pryd.\nMae Aled Jones, Cyfarwyddwr cwmni cyfieithu Cymen, wrth ei fodd i gael gweithio mewn partneriaeth gyda’r adran uchel ei bri:\n“Rydym ni’n teimlo’n gyffrous iawn am y cwrs newydd hwn gan ei bod yn hanfodol i’r diwydiant ddatblygu cyfieithwyr newydd sydd wedi derbyn hyfforddiant o safon uchel. Hyfrydwch y cwrs hwn yw ei fod, yn ogystal â chynnig cymhwyster academaidd, yn cynnwys elfennau ymarferol gan weithio gyda chyrff proffesiynol fel ni a Llywodraeth Cymru. Mae felly’n sicrhau y bydd gan ymgeiswyr well cyfleoedd gyrfa ar ôl gorffen y cwrs. Bydd ein hysgoloriaeth ni hefyd yn gymhelliant ychwanegol gobeithio - mae ar agor i unrhyw un sy’n ymgeisio a bydd yr ymgeisydd llwyddiannus hefyd yn derbyn gwarant o swydd ar ddiwedd y cwrs.”\nWrth groesawu sefydlu’r cwrs newydd hwn, dywedodd Geraint Wyn Parry, Prif Weithredwr Cymdeithas Cyfieithwyr Cymru, ei fod yn ddatblygiad pwysig ac arwyddocaol: “Trwy ddarparu hyfforddiant sydd wedi’i deilwra’n uniongyrchol i anghenion cyfieithwyr proffesiynol, rydym yn hyderus y daw’r cwrs newydd hwn a budd amlwg i’r diwydiant cyfieithu yng Nghymru.”\nGellir ymgeisio am le ar y Cwrs Cyfieithu Proffesiynol ar-lein a dyddiad cau ysgoloriaeth Cymen yw 31 Awst 2016:https://www.aber.ac.uk/cy/cymraeg/cyrsiauuwchraddedig/cyfieithu/\nYn yr Arolwg Myfyrwyr Cenedlaethol (NSS) diweddar, daeth Adran y Gymraeg ac Astudiaethau Celtaidd Aber i’r brig o’i chymharu ag adrannau tebyg yn y DU, gyda’r arolwg blynyddol hefyd yn rhoi sgôr o 100% i’r addysgu, asesu ac adborth a chefnogaeth academaidd.\nEsther Prytherch, Cyfathrebu a Materion Cyhoeddus, Prifysgol Aberystwyth 01970 622365 / ejp14@aber.ac.uk\nCwrs Uwchraddedig Cyfieithu


Cymerwch Eich Sedd | CBCDC\n...a helpu ein myfyrwyr i gymryd eu lle\nGallwch enwi sedd yn un o’n lleoliadau hardd yn eich enw eich hun, er cof am un o’ch anwyliaid, er mwyn nodi achlysur arbennig neu fel rhodd bythgofiadwy ar gyfer rhywun arbennig yn eich bywyd sy’n mwynhau cerddoriaeth neu ddrama...\nErs agor ein cyfleusterau gwobrwyedig yn 2011, mae Neuadd Gyngerdd Dora Stoutzker a Theatr Richard Burton wedi dod yn lleoliadau poblogaidd iawn sydd erbyn hyn yn rhan o fyd celfyddydau sy’n ffynnu yng Nghymru ac maent yn denu artistiaid rhyngwladol o bedwar ban byd.\nCaiff eich cyflwyniad personol (wedi’i wneud yn eich enw eich hun, fel rhodd neu ar ran grŵp neu gwmni) ei ysgythru ar blac a’i roi ar sedd o’ch dewis am o leiaf 15 mlynedd.\nBydd yr holl roddion a wneir drwy’r cynllun Cymerwch eich Sedd yn cyfrannu at ein Cronfa Bwrsariaeth, gan gynorthwyo’r genhedlaeth o artistiaid perfformio i dderbyn eu lle yn y Coleg, gwireddu eu haddewid a gadael eu hôl fel chithau ar un o adeiladau harddaf Caerdydd.\nNeuadd Dora Stoutzker\nEin Neuadd Dora Stoutzker, a enwyd gan Syr Ian Stoutzker er cof am ei fam a oedd yn athrawes piano a chanu o Dredegar, yw’r unig neuadd ddatganiad siambr a adeiladwyd at y diben yng Nghymru. Mae harddwch ac acwsteg o’r radd flaenaf y “Dora”, a edmygir gan gerddorion a chynulleidfaoedd fel ei gilydd, yn ysbrydoli ac yn arddangos perfformiadau ein hartistiaid ifanc a hefyd yn denu cerddorion proffesiynol byd enwog i berfformio ar ei llwyfan a gweithio gyda’n myfyrwyr bob blwyddyn. Mae rhaglen gyfoethog ac amrywiol yn golygu y caiff y neuadd ei defnyddio gydol y flwyddyn gan gynnwys ar gyfer cystadlaethau rhyngwladol fel Cerddor Ifanc y BBC a BBC Canwr y Byd Caerdydd.\n› Cymerwch Eich Sedd\nStondinau a seddi’r Cylch: £500\nCôr a meinciau’r Cylch: £100\nTheatr Richard Burton\nMae’r theatr gwrt gartrefol hon, a enwyd ar ôl un o actorion gorau Cymru, yn gartref i’n cwmni sefydlog – Cwmni Richard Burton. Mae penddelw efydd o Burton, a roddwyd i’r Coleg gan ei gyn-wraig, y diweddar Fonesig Elizabeth Taylor, i’w weld y tu allan i’w drysau ac fe’i dadorchuddiwyd gan ei ferch, Kate Burton, pan agorwyd y theatr.\n› Cymerwch Eidd Sedd\nMeinciau’r Cylch: £100\nOs hoffech gael rhagor o wybodaeth am gynllun Cymerwch eich Sedd, cysylltwch â takeyourseat@rwcmd.ac.uk.\nMae nifer o gyfleoedd enwi sylweddol ar draws safle’r Coleg, yn amrywio o ystafelloedd ymarfer i stiwdios. I gael rhagor o wybodaeth, cysylltwch â marie.wood@rwcmd.ac.uk.\nBydd pob cyfraniad i’r Gronfa Bwrsariaeth yn ystod blwyddyn academaidd 2021-22 yn cael ei gyfateb gan Sefydliad Mosawi, gan ddyblu gwerth ac effaith eich rhodd.


Beth yw Golau Stryd LED COB? I ddod o hyd i'r Golau Stryd LED COB gorau gan wneuthurwr, cyflenwr, cyfanwerthwr, dosbarthwr a ffatri\nGolau Stryd LED COB\nRydym yn un o gynhyrchwyr, cyflenwyr a allforwyr o amrywiaeth eang o Golau Stryd LED COB. Rydym hefyd yn gwmni ymroddedig i weithgynhyrchu a chyflenwi cynnyrch o Taiwan. Gallwn yn hawdd gyflawni eich gofynion ar gyfer ein cynnyrch. Beth sydd yn fwy, Rydym hefyd yn cynnal prosiectau ar gyfer cynlluniau a wnaed yn unol â gofynion cleientiaid.\nGwelliant sylweddol dros oleuadau traddodiadol yn CRI i olau haul naturiol.Mae CRI uwch gyda gwell goleuo gwahaniaethau bach a newidiadau cyferbyniad cynnil yn arwynebau ffyrdd a palmant.Bydd modurwyr a cherddwyr fel ei gilydd yn gweld popeth yn gliriach o dan oleuadau stryd LED.\nPatrwm optig cymesur(Ongl trawst:132 gradd).\nDyluniad ffactor pŵer uchel(>0.95).\n999999999 http://schema.org/InStock USD 2020-12-31 https://www.ledlightfixtures.org/cy/cob-led-street-light.html\nGoleuadau Stryd Glas LED\nI ddod o hyd i'r Golau Stryd LED COB gorau a'i siopa, mae angen i chi wybod am ansawdd uchaf gwneuthurwr Golau Stryd LED COB, cyflenwr, cyfanwerthwr, dosbarthwr, OEM ac ODM o ffatri yn Taiwan\nGoleuadau Priffyrdd Priffyrdd\nGolau Stryd y Ffordd


Hygyrchedd | Keep Wales Tidy\nOpsiynau ar ein safle\nDewiswch ddolen isod i newid ymddangosiad y safle. Ar ôl ei osod bydd y safle’n ymddangos fel hyn am hyd at 30 o ddiwrnodau nes eich bod yn dewis opsiwn gwahanol.\nRydym yn ymdrechu i sicrhau bod y safle’n edrych yn gywir gyda’r arddulliau newydd hyn ond oherwydd natur gyfnewidiol y safle a’i gynnwys, nid yw hyn bob amser yn bosibl. Os byddwch yn gweld rhywbeth nad yw’n edrych yn iawn rhowch wybod i ni\nLlwybrau Byr Bysellfwrdd / Allweddi Mynediad\nMae porwyr gwahanol yn defnyddio trawiadau bysellau gwahanol i weithredu llwybrau byr allwedd mynediad, fel y nodir isod:\nAlt + [yr allwedd mynediad]\nChrome for Windows (Nid oes angen Shift mewn rhai amgylchiadau)\nShift + Alt + [yr allwedd mynediad]\nCtrl + Option + [yr allwedd mynediad]\nAllwedd Mynediad = 1, mynd â chi yn ôl i’r hafan\nAllwedd Mynediad = 2, mynd heibio’r ddewislen lywio ar y safle\nAllwedd Mynediad = 3, mynd â chi i’r dudalen hygyrchedd hon\nAllwedd Mynediad = 0, mynd â chi i’r dudalen Cysylltu â Ni\nMae’r rhan fwyaf o borwyr modern i gyd yn rhannu’r offer hygyrchedd mwyaf cyffredin, dyma restr o nodweddion defnyddiol:\nMae chwiliad cynyddrannol yn eich galluogi i chwilio tudalen ar y we yn gynyddol am air neu ymadrodd penodol ar dudalen. I alluogi hyn ar eich porwr, pwyswch ALT a’i ddal ac yna gwasgwch F. Bydd hyn yn agor blwch ar gyfer teipio eich chwiliad. Wrth i chi deipio, bydd yr atebion cyfatebol yn cael eu hamlygu ar y dudalen ar eich cyfer.\nBydd pwyso tab yn mynd â chi i bob un o’r eitemau y gallwch ryngweithio â nhw ar unrhyw dudalen. Bydd dal yr allwedd SHIFT ac yna pwyso tab yn mynd â chi i’r eitem flaenorol.\nLlywio Caret (Internet explorer a firefox yn unig)\nYn lle defnyddio llygoden i ddewis testun a symud o amgylch o fewn tudalen ar y we, gallwch ddefnyddio allweddi llywio ar eich bysellfwrdd: Home, End, Page Up, Page Down a’r saethau. Mae’r nodwedd hon wedi ei henwi ar ôl y caret, neu’r cyrchwr, sy’n ymddangos pan fyddwch yn golygu dogfen.\nI droi’r nodwedd hon ymlaen, pwyswch yr allwedd F7 ar frig eich bysellfwrdd a dewiswch a ydych eisiau galluogi’r caret ar y tab yr ydych yn edrych arno neu bob tab.\nBydd pwyso’r bylchwr ar y dudalen ar y we yn symud y dudalen yr ydych yn edrych arni i lawr i ran weledol nesaf y dudalen.\nYn dibynnu ar eich porwr, gallwch newid bob ffont ar y safle i un sydd yn haws i’w darllen.\nNewid Ffont yn Explorer\nChwyddo eich llun\nGallwch weithredu teclyn chwyddo eich porwr trwy’r llwybrau byr hyn ar y bysellfwrdd\nChwyddo yn Explorer\nI chwyddo eich sgrin gyfrifiadurol gyfan\nMae system weithredu Apple Mac a Windows yn cynnwys opsiynau i chwyddo’r llun ar eich sgrin\nGwneud i’ch cyfrifiadur ddarllen y safle ar lafar\nAdeiladwyd y wefan hon gyda darllenwyr sgrin mewn golwg. Bydd gan ddewislenni, lluniau a mewnbwn y tagiau a’r marciau cywir i ategu eich darllenwr sgrin dewisol.\nMae NVDA (Mynediad Anweladwy Pen Desg) yn ddarllenwr sgrin am ddim ar gyfer cyfrifiaduron sydd yn rhedeg ar system weithredu Windows.\nGellir lawrlwytho’r fersiwn diweddaraf AM DDIM yma (ar y dudalen hon efallai gofynnir i chi am gyfraniad gwirfoddol, os nad ydych eisiau cyfrannu, cliciwch "peidio cyfrannu y tro hwn")\nMae WAVE yn cael ei ddatblygu a’i ddarparu fel gwasanaeth cymunedol am ddim gan WebAIM. Fe’i lansiwyd yn wreiddiol yn 2001 ac mae WAVE wedi cael ei ddefnyddio i werthuso hygyrchedd miliynau o dudalennau gwe. Darllenwch fwy yma\nMae Microsoft Windows Narrator ar gael yn y rhan fwyaf o fersiynau o Mircosoft Windows sy’n gweithredu systemau ac yn darllen testun ar y sgrin ar lafar ac yn disgrifio digwyddiadau fel negeseuon gwallau er mwyn i chi allu defnyddio eich cyfrifiadur heb sgrin arddangos. I ganfod mwy a sut i’w alluogi ar eich fersiwn chi, cliciwch yma\nJAWS, Job Access With Speech, yw darllenydd sgrin mwyaf poblogaidd y byd ac mae wedi ei ddatblygu ar gyfer defnyddwyr cyfrifiaduron y mae’r nam ar eu golwg yn eu hatal rhag gweld cynnwys y sgrin neu lywio gyda llygoden. Mae JAWS yn darparu cynnyrch llafar a Braille ar gyfer y cymwysiadau mwyaf poblogaidd ar eich cyfrifiadur. Mae hwn yn feddalwedd y TELIR amdani. I ganfod mwy ac i lawrlwytho’r feddalwedd, cliciwch yma\nMae systemau gweithredu Apple Mac a Windows yn darparu ffyrdd o reoli eich cyfrifiadur trwy gydnabod llais. Mae’r BBC yn darparu canllaw i gyfnewid ar gydnabod llais ar draws y fersiynau gwahanol ond mae’r gosodiadau yn wahanol eto os ydych yn defnyddio Apple OS X Yosemite.\nMae meddalwedd cydnabod llais trydydd parti hefyd ar gael.\nRydym wedi ymrwymo i roi mynediad i chi i’n hadnoddau mwyaf gwerthfawr. Os byddwch yn gweld unrhyw beth nad yw’n edrych yn iawn neu os oes gennych unrhyw awgrymiadau ar gyfer gwella ein gwasanaethau, rhowch wybod i ni.


Hafan > Pynciau > Iechyd a gofal cymdeithasol > Amdano'r pwnc hwn Amdano'r pwnc hwn\nRydym ni’n ariannu’r Gwasanaeth Iechyd Gwladol yng Nghymru ac yn datblygu polisïau a strategaethau i wella iechyd a gofal cymdeithasol yng Nghymru.\nRydym ni’n arwain y polisïau a’r strategaethau i wella iechyd, gofal cymdeithasol, gwasanaethau plant, a’r rhaglenni a’r strategaethau ar iechyd y cyhoedd, gyda’r nod o ddiogelu a gwella iechyd a gostwng anghydraddoldebau iechyd.\nMae ein cyfrifoldebau’n cynnwys:\nAtal, trin a gostwng nifer yr achosion o afiechyd, salwch, anafiadau, anabledd ac anhwylder meddyliol. Darparu gwasanaethau iechyd, gan gynnwys gwasanaethau meddygol, deintyddol, offthalmig a fferyllol a gwasanaethau a chyfleusterau atodol. Llywodraethu clinigol a safonau gofal iechyd.\nDyma rai o’r eithriadau:\nGeneteg ddynol, ffrwythloni dynol, embryoleg ddynol, geni plant ar ran pobl eraill\nNod yr Adran yw gweithredu’r elfennau o’r Rhaglen Lywodraethu sy’n ymwneud ag iechyd, gofal cymdeithasol a phlant, gan gynnwys:\nhyrwyddo ffyrdd iach o fyw helpu’r GIG a llywodraeth leol i gydweithio’n agos er mwyn cynnig gwasanaethau iechyd a gofal cymdeithasol integredig symud y pwyslais o fewn y gwasanaeth iechyd o wasanaethau ysbyty acíwt i wasanaethau cymunedol moderneiddio’r gwasanaethau cymdeithasol er mwyn cynnig gwasanaethau mwy hygyrch, wedi’u teilwra, i bobl sicrhau llywodraethu clinigol a bod gwasanaethau’n cael eu rheoli’n ariannol yn dda Amdanom ni


Canllaw A-Y - BBC Children in Need\nMae BBC Plant mewn Angen yn ei gwneud yn ofynnol i bob sefydliad fodloni ein safonau gofynnol ar gyfer dyfarnu grantiau. Disgwyliwn i bob cais am grant adlewyrchu’r egwyddorion craidd hyn (cliciwch bob pwnc isod i agor ateb manwl):\nRydym yn cyllido prosiectau sy’n canolbwyntio ar y gwahaniaeth a wneir i fywydau plant a phobl ifanc difreintiedig. Mae’n rhaid i chi ddarparu tystiolaeth glir mai plant a phobl ifanc difreintiedig:\nfydd prif fuddiolwyr y prosiect; ac,\nfydd yn profi newidiadau cadarnhaol yn eu bywydau yn sgil y gweithgareddau neu’r gwasanaethau a ddarperir.\nDisgwyliwn i brosiectau ganolbwyntio ar fynd i’r afael â materion difreintedd sy’n effeithio ar blant a phobl ifanc. Rydym yn diffinio difreintedd fel:\nDdangos bod y mwyafrif clir o’r plant a fydd yn elwa ar y grant yn ddifreintiedig.\nDisgrifio sut rydych chi’n cyrraedd y plant a’r bobl ifanc difreintiedig a all elwa fwyaf ar y prosiect.\nMae’n rhaid i chi ddarparu tystiolaeth y byddwch yn amddiffyn plant a phobl ifanc pan fyddant yn eich gofal ac yn eu cynorthwyo i ddatblygu. Bydd angen i chi ddangos y pwyntiau a ganlyn o fewn y cais ac yn ystod eich asesiad:\nMae gan eich sefydliad ei Bolisi a’i weithdrefnau Diogelu Plant a Phobl Ifanc ei hun. Dylai eich polisi fod yn enw eich sefydliad. Dylai pawb, gan gynnwys y plant a phobl ifanc, wybod am eich polisi a’ch gweithdrefnau, a’u defnyddio yn eu gwaith o ddydd i ddydd. Dylech gael unigolyn penodol i fod yn gyfrifol am ddiogelu yn eich sefydliad.\nMae’r holl staff, gwirfoddolwyr a phwyllgor rheoli, sy’n gweithio’n uniongyrchol gyda phlant a phobl ifanc, yn cael gwiriadau priodol a rheolaidd.\nMae’r holl staff, gwirfoddolwyr ac aelodau’r pwyllgor rheoli yn cael hyfforddiant diogelu plant. Dylai fod yn berthnasol i’w rôl, yn cwmpasu polisi eich sefydliad ac yn cael ei ddiweddaru’n rheolaidd.\nRydych chi’n cymryd camau priodol i sicrhau bod y plant a’r bobl ifanc yn eich gofal yn ddiogel. Gallai hyn fod drwy wneud asesiadau risg neu sicrhau bod gan oruchwylwyr gymwysterau perthnasol. Mae gan eich Polisi Diogelu Plant a Phobl ifanc gamau clir i’w cymryd os bydd digwyddiad neu ddatgeliad yn codi. Dylai hyn gynnwys pwy i’w hysbysu a sut i gysylltu â nhw.\nMae’r mesurau hyn yn helpu i sicrhau fod y plentyn neu’r unigolyn ifanc yn eich gofal yn cael profiad da wrth gymryd rhan yn eich prosiect.\nOs byddwch yn cyrraedd y cam asesu, byddwn yn archwilio eich ymagwedd at ddiogelu ymhellach.\nMae plant a phobl ifanc wrth galon ein gwaith. Mae gan bob plentyn yr hawl i gael eu hamddiffyn rhag niwed. Rydym yn cydnabod ein cyfrifoldeb ni i ddiogelu lles yr holl blant a phobl ifanc rydym yn gweithio gyda nhw. Rydym yn ymrwymo i ymarfer sy’n eu hamddiffyn.\nNid ydym ac ni allwn fod yn arbenigwyr ar ddiogelu. Rydym yn gweithio ochr yn ochr â’r NSPCC a sefydliadau blaenllaw eraill i hyrwyddo arfer gorau o ran diogelu plant a phobl ifanc.\nMae gan wefan yr NSPCC adnoddau ar ddiogelu plant yn y sector gwirfoddol a chymunedol. Rhowch sylw arbennig i’r adnoddau hyn:\nadnodd Ydyn nhw’n ddiogel?\nSafonau Diogelu Craidd\nWrth wneud cais, mae angen i chi ddangos:\nSut rydych chi wedi ystyried barn plant a phobl ifanc am y gwaith rydych chi’n bwriadu ei wneud a’r gwahaniaethau yn eu bywydau rydych chi’n gobeithio a fydd yn deillio o hynny.\nSut bydd ymgynghori a chyfranogiad yn digwydd yn barhaus drwy gydol bywyd y prosiect.\nSut bydd plant a phobl ifanc sy’n ymwneud â rhedeg neu reoli agweddau ar y prosiect yn cael eu cefnogi lle bo hynny’n briodol.\nGwyddom y gallai fod rhesymau pam y gall rhai prosiectau gynnig ymgynghoriad cyfyngedig yn unig. Bydd angen i chi allu esbonio pam mai felly y mae pethau.\nNid ydym yn darparu cyllid ar gyfer prosiectau sy’n dyblygu neu’n cymryd lle gweithgareddau sy’n gyfrifoldeb y wladwriaeth.\nGallwn ystyried ceisiadau am wasanaethau ychwanegol sydd y tu hwnt i gyfrifoldeb y wladwriaeth. Os mai dyna’r sefyllfa, rydym yn disgwyl i chi ddangos tystiolaeth glir o sut mae hwn yn wasanaeth ychwanegol.\nAbc o bolisïau a chanllawiau\nMae’r wybodaeth a ganlyn yn A i Y o wybodaeth am bolisïau a chanllawiau i ymgeiswyr.\nRydym eisiau sicrhau nad ydych chi’n gwastraffu amser yn gwneud cais am bethau nad ydym yn eu cyllido. Fe welwch fanylion gwerthfawr am ein disgwyliadau yma. Mae rhai’n berthnasol i bob prosiect – er enghraifft, diogelu. Mae rhai’n bwysig ar gyfer rhai mathau o geisiadau – fel cynghori neu offer, er enghraifft.\nAdeiladau, Meysydd Chwarae a Chaeau Chwarae etc\nNid ydym yn ystyried ceisiadau am gyfalaf na gwaith adeiladu. Byddwn yn derbyn ceisiadau ar gyfer offer.\nYn ein rhaglen Prif Grantiau, ni fyddwn yn ariannu unrhyw fath o waith adeiladu. Mae hyn yn cynnwys gwaith adeiladu, adnewyddu neu drosi adeiladau newydd, eiddo presennol, meysydd chwarae, caeau chwaraeon, ac ati. Byddwn yn ariannu offer symudol hyd at £20,000 (e.e. offer chwarae ac offer synhwyraidd).\nMae adennill costau llawn yn golygu talu cyfanswm costau prosiect. Mae hyn yn cynnwys cyfran tuag at gostau gorbenion y sefydliad sy’n rhedeg y prosiect.\nByddwn ni’n talu am gostau sefydliadol sy’n ymwneud â gwaith â’r sefydliad ehangach. Gall eich cais gynnwys cyfraniad at y costau rhedeg hyn neu gall eich cais llawn fod tuag at y costau hyn.\nGweler hefyd ‘Costau Prosiect’.\nRydym yn cydnabod y Model Cymdeithasol o Anabledd. Mae hwn yn nodi bod perthynas anghyfartal mewn cymdeithas, lle nad yw anghenion pobl a chanddynt nam yn cael digon o ystyriaeth yn aml. Gall hyn arwain at allgáu cymdeithasol. O ganlyniad i’r rhwystrau sy’n wynebu plant a phobl ifanc anabl, efallai y byddant yn wynebu anfanteision eraill fel tlodi, ynysu, llai o fynediad at hamdden a chyfeillgarwch, salwch a chyfleoedd cyfyngedig.\nRydym am i’n cyllid roi cymorth i blant a phobl ifanc anabl mewn ffyrdd sydd yn:\nGwella eu dewisiadau a’u cyfleoedd\nGwella eu galluoedd\nDangos pobl ifanc ac oedolion anabl fel modelau rôl cadarnhaol\nGwrthsefyll agweddau negyddol a rhwystrau i gymryd rhan\nCydnabod anghenion teuluoedd a gofalwyr.\nProsiectau sy’n atgyfnerthu stereoteipiau negyddol o blant a phobl ifanc anabl. Rydym yn disgwyl i chi gydymffurfio Deddf Cydraddoldeb 2010.\nNid ydym yn ystyried ceisiadau gan gyrff llywodraeth leol. Mae hyn yn cynnwys cynghorau ar bob lefel.\nNid ydym yn ystyried ceisiadau gan gyrff iechyd statudol. Mae hyn yn cynnwys cyrff gofal sylfaenol neu eilaidd y GIG, ysbytai, Grwpiau Comisiynu Clinigol, Byrddau Iechyd a Llesiant, a chyfwerth – er enghraifft, Ymddiriedolaethau Iechyd a Gofal Cymdeithasol, Byrddau GIG ac Ymddiriedolaethau Iechyd.\nNid ydym yn ariannu prosiectau ar gyfer profi am feichiogrwydd; na chyngor, gwybodaeth neu gwnsela ar ddewisiadau beichiogrwydd.\nWrth wneud cais i ni am waith gyda phlant ifanc, bydd angen i chi ddarparu manylion am sut mae eich prosiect yn mynd tu hwnt i ymrwymiadau statudol lleol a chenedlaethol. Bydd rhaid i chi ddangos sut mae’r prosiect er budd plant dan anfantais yn bennaf, yn hytrach na’u rhieni.\nGellir ystyried ceisiadau gan sefydliadau gwirfoddol sy’n darparu gwasanaethau mewn canolfannau plant os yw’r canolfannau’n cael eu harwain gan awdurdodau lleol fel arall. Rhaid i’r partner yn y sector gwirfoddol arwain.\nBwrsarïau a Lle wedi'i Noddi\nNid ydym yn ystyried ceisiadau i ddarparu bwrsari neu i noddi/rhoi cymhorthdal i blant neu i bobl ifanc difreintiedig os na allent fforddio’r ffi arferol a godir gan y sefydliad. Gallai enghreifftiau gynnwys ceisiadau gan sefydliadau sy’n codi ffioedd sy’n darparu dosbarthiadau drama, cylchoedd chwarae neu hyfforddiant chwaraeon lle mae’r cais yn gofyn am gymhorthdal i leoedd ar gyfer un neu ragor o blant dan anfantais oherwydd bod y ffi yn rhy ddrud iddynt.\nByddwn yn ystyried ceisiadau lle mae mwyafrif y plant yn ddifreintiedig, ac nad yw unrhyw ffi a godir yn rhwystr i’r rhai y mae’n ceisio eu cefnogi.\nGweler hefyd ‘Ffioedd’\nByddwn yn ystyried ceisiadau ar gyfer bysiau mini, ond prin yw’r grantiau hyn a bydd angen i chi gyflwyno achos cryf dros y canlyniadau i blant a’r effeithlonrwydd o ran cost. Bydd angen i chi ddangos tystiolaeth o’r canlynol:\npam mae angen i’r sefydliad brynu bws mini, yn lle llogi un\nfaint o ddefnydd rydych yn disgwyl ei wneud o’r bws mini, a faint o’r defnydd hwnnw fydd yn cael ei wneud gan blant a phobl ifanc dan anfantais\nsut bydd costau yswiriant, storio diogel, rhedeg, a chynnal a chadw yn cael eu talu\nsut bydd y cerbyd yn ddigon hygyrch i bob defnyddiwr posibl\nsut bydd yr holl ofynion diogelwch, fel gwregysau diogelwch ac offer diffodd tân, yn cydymffurfio â’r gyfraith.\nYn ein Rhaglen Grantiau Bychain, nid ydym yn ariannu prosiectau sy’n gweithio’n uniongyrchol i roi cymorth i blant y mae Camfanteisio’n Rhywiol ar Blant wedi effeithio arnynt. Rydym yn ariannu’r math hwn o waith drwy ein Rhaglen Prif Grantiau.\nMae ein Rhaglen Prif Grantiau yn fwy addas ar gyfer y math hwn o waith. Mae ein dull gweithredu o ran Prif Grantiau’n caniatáu i ni feithrin cysylltiadau dyfnach â sefydliadau sy’n gweithio gyda’r garfan hon o ddefnyddwyr gwasanaeth agored i niwed.\nOs ydych yn darparu project sy’n ymwneud â Chamfanteisio’n Rhywiol ar Blant ac yn cael eich ariannu drwy ein rhaglen Grantiau Bach ar hyn o bryd, cysylltwch â’ch rheolwr grantiau. Bydd yn gallu rhoi arweiniad i chi ar ailymgeisio. Nid oes unrhyw newidiadau o ran cymhwysedd ar gyfer prosiectau Camfanteisio’n Rhywiol ar Blant sydd ar hyn o bryd yn cael eu cyllido drwy ein rhaglen Prif Grantiau.\nFel rhan o’r broses gwneud cais, rydym yn gofyn am ganolwr allanol i gefnogi’r asesiad. Bydd angen geirda hefyd ar gyfer pob cais i’r Prif Grantiau.\nFodd bynnag, byddwn yn dewis a dethol a oes angen geirda ysgrifenedig neu beidio ar gyfer y rhaglen Grantiau Bach.\nLle mae angen canolwr i gefnogi cais am Grant Bach, byddwn yn nodi pwy ddylai fod yn ganolwr a’r materion penodol rydym am iddo roi sylwadau arnynt. Gallai peidio â darparu geirda o fewn y cyfyngiad amser a ragnodir olygu bod eich cais ddim yn symud ymlaen i’r cam gwneud penderfyniadau. Felly, mae’n bwysig bod ymgeiswyr yn esbonio’n glir i’w canolwr y gallai peidio ag ymateb effeithio ar eu siawns o gael grant.\nMae’n rhaid i’ch canolwr fod yn rhywun o’r tu allan i’ch sefydliad. Dylai fod yn rhywun:\nsy’n gyfarwydd â’ch sefydliad o safbwynt proffesiynol\nnad yw’n gweithio, yn gwirfoddoli nac yn fuddiolwr yn eich sefydliad\nsydd â dealltwriaeth dda o’r prosiect rydych chi’n ymgeisio amdano, gan y gallwn ofyn iddyn nhw drafod eich cais drwy e-bost neu ar y ffôn.\nNid ydym yn ariannu darpariaeth statudol, gan gynnwys carchardai. Byddwn yn derbyn ceisiadau gan sefydliadau sy’n gweithio mewn carchardai neu mewn partneriaeth â nhw. Rhaid bod cytundeb partneriaeth clir yn ei le, cytundeb sy’n cynnwys cyfrifoldebau diogelu.\nNid ydym yn ystyried ceisiadau ar gyfer gwaith codi ymwybyddiaeth cyffredinol na gwaith addysgol ar faterion. Mae hyn yn cyfeirio at brosiectau sydd wedi’u hanelu at boblogaeth gyffredinol o blant neu bobl ifanc.\nCyn i ni allu ystyried prosiectau codi ymwybyddiaeth, mae angen i chi ddangos bod y prosiect:\nwedi’i dargedu’n benodol tuag at blant a phobl ifanc sydd eisoes dan anfantais oherwydd y mater.\nneu sydd mewn risg benodol o fod dan anfantais o’i herwydd.\nGallai enghreifftiau gynnwys prosiectau codi ymwybyddiaeth sy’n canolbwyntio ar faterion fel cam-drin rhywiol, trais domestig, a defnyddio alcohol neu gyffuriau, ac ati.\nYng Nghymru a Lloegr, mae’n rhaid i sefydliadau gwirfoddol a chymunedol gydag incwm dros £5,000 yn y flwyddyn flaenorol fod wedi cofrestru gyda’r Comisiwn Elusennau.\nYng Ngogledd Iwerddon, mae’n rhaid i sefydliad elusennol gofrestru gyda Chomisiwn Elusennau Gogledd Iwerddon pan fyddant yn cael eu galw gerbron y Comisiwn.\nAm ragor o wybodaeth, trowch at y Comisiwn Elusennau, Swyddfa Rheoleiddiwr Elusennau’r Alban neu Gomisiwn Elusennau Gogledd Iwerddon\nRhaglen Prif Grantiau:\nRhaid i chi fod wedi cofrestru â’r corff rheoleiddio priodol er mwyn gwneud cais i’n Rhaglen Prif Grantiau.\nByddwn yn cyllido costau prosiect uniongyrchol yn ogystal â chostau sefydliadol. Mae costau prosiect yn ymwneud yn glir ac yn uniongyrchol â phroject.\nGallai hyn gynnwys cyflogau, treuliau gwirfoddolwyr, costau llogi adeiladau a chostau teithio. Yn aml, mae costau prosiect hefyd yn cynnwys elfennau nad ydynt yn gysylltiedig â darparu i’r un graddau, fel rheolaeth linell, gweinyddiaeth, yswiriant a chyfleustodau.\nGweler hefyd Adennill Costau Llawn a Chostau Sefydliadol\nByddwn yn ystyried ceisiadau gan gwmnïau buddiannau cymunedol sydd â chyfansoddiad ac sydd wedi eu cofrestru’n briodol sydd:\nâ thri neu ragor o gyfarwyddwyr heb gysylltiad â’i gilydd.\nâ ‘chymal clo asedau’. Mae hyn yn golygu bod arian neu asedau yn cael eu trosglwyddo i gorff clo asedau arall a enwir (e.e. elusen arall neu Gwmni Buddiant Cymunedol). Mae’n rhaid i’ch Erthyglau Cymdeithasu nodi enw’r sefydliad arall.\nYn CLG (Cwmnïau Cyfyngedig trwy Warant, yn hytrach na Chwmnïau Cyfyngedig drwy Gyfranddaliadau).\nMae’n rhaid sefydlu Cwmnïau Buddiant Cymunedol a’u cofrestru fel Cwmnïau o’r fath gyda Thŷ’r Cwmnïau. Dylech allu darparu rhif cofrestru. Mae’n rhaid i chi ddadlau’r achos bod y gwaith yn canolbwyntio ar anghenion a dyheadau plant a phobl ifanc. Mae’n rhaid i hyn fod yn ychwanegol at anghenion busnes eich cwmni. Fel rhan o hyn, dylai ceisiadau ddangos sut mae’r prosiect yn ymateb i angen a nodwyd yn glir. Dylai hefyd ystyried barn plant a phobl ifanc\nDyma ddolenni at wybodaeth ddefnyddiol gan Swyddfa’r Rheoleiddiwr Cwmnïau Buddiant Cymunedol.\nSut i ffurfio Cwmni Buddiant Cymunedol\nCwmnïau Buddiant Cymunedol: Canllawiau\nAm wybodaeth ynghylch y mathau eraill o gwmnïau cofrestredig y byddwn yn ystyried eu ceisiadau, trowch at adran Menter Gymdeithasol y canllaw hwn\nsut yr ystyriwyd materion fel yswiriant, storio diogel a bywyd silff\nsut y gwnaethoch siopa o gwmpas i gael y gwerth gorau am arian\npam fod prynu’r cyfarpar yn well na’i logi neu gael ei fenthyg\npwy fydd yn cael defnyddio’r cyfarpar pan na fydd y prosiect yn ei ddefnyddio? Lle prynir cyfarpar ar gyfer plentyn neu unigolyn ifanc unigol i’w ddefnyddio, mae’n well gan Plant mewn Angen y BBC i’r eitem aros yn eiddo i’r grŵp nid yr unigolyn. Pan fydd eitem yn bwrpasol neu na ellir ei hailddefnyddio, rydym yn hapus iddi ddod yn eiddo i’r plentyn neu’r unigolyn ifanc.\nNid ydym yn ariannu cymhorthion na chyfarpar meddygol lle bo cyfrifoldeb statudol i wneud hynny. Mae hyn yn cynnwys prynu offer meddygol arbenigol ar gyfer ysbyty.\nDylai ceisiadau gan sefydliadau sy’n rhoi cymorth i blant a phobl ifanc gyda chyflyrau meddygol prin ddarparu canolwr allanol sy’n ymarferydd meddygol. Rhaid i’r ymarferydd feddu ar brofiad o weithio gyda’r cyflwr ac ar wybodaeth am waith y sefydliad a’r prosiect penodol.\nDisgwyliwn i bob sefydliad ddangos diwylliant cryf o gefnogi diogelwch ar-lein a chydnerthedd digidol plant a phobl ifanc. Dylai polisi diogelu eich sefydliad ddangos hyn, ac amlinellu sut y dylai staff a phlant ymgymryd â phob gweithgarwch ar-lein yn ddiogel a chyfrifol. Rhaid i hyn oll fod yn berthnasol i’r sefydliad, ei weithgareddau a bod yn briodol i oed.\nDylech allu dangos elfennau allweddol o ddulliau rheoli effeithiol a chefnogaeth ar gyfer yr amgylchedd digidol, gan gynnwys y canlynol:\nDylid cefnogi pobl ifanc a’u grymuso i reoli eu bywydau ar-lein yn fwy effeithiol. Dylai prosiectau ystyried sut y gallent, drwy eu gwaith gyda phlant, gefnogi’r broses o ddatblygu cydnerthedd digidol (mewn ffordd sy’n briodol i oedran).\nDylid diweddaru polisi, gweithdrefn a hyfforddiant diogelu craidd yn ogystal â Chod Ymddygiad y sefydliad er mwyn cyflwyno dull unedig sy’n adlewyrchu’r byd go iawn a’r byd rhithwir y mae plant, staff a gwirfoddolwyr yn symud yn ôl ac ymlaen rhyngddynt.\nPan fydd prosiect yn defnyddio rhyw fath o dechnoleg ryngweithiol i gyfathrebu â phobl ifanc, dylid galluogi’r rheolyddion preifatrwydd, diogelwch cyfrinair a mesurau cymedroli priodol.\nI gael rhagor o wybodaeth, cyfeiriwch at adnoddau Diogelwch Ar-lein yr NSPCC neu Thinkuknow (Rhaglen addysg ar-lein sydd wedi ymrwymo i amddiffyn plant a phobl ifanc, ac sy’n cael ei rhedeg gan CEOP, Canolfan Camfanteisio ar Blant a Diogelwch Ar-lein). Ar gyfer adnoddau i helpu pobl ifanc reoli eu bywydau ar-lein eu hunain, rydym yn argymell adnodd y BBC i blant, BBC Own It.\nBydd angen i’r rhan fwyaf o grwpiau chwarae a chylchoedd chwarae ar gyfer plant o dan 8 oed fod wedi cofrestru, oni bai fod y gyfraith yn nodi nad oes yn rhaid iddynt wneud hynny.\nNi fyddwn yn ariannu prosiectau tebyg os oes gofyn iddynt gofrestru a’u bod heb wneud hynny.\nI gael rhagor o wybodaeth, cyfeiriwch at y canlynol\nOfsted (yn Lloegr);\nCare Inspectorate (yn yr Alban);\nArolygiaeth Gofal a Gwasanaethau Cymdeithasol Cymru;\nEstyn (yng Nghymru);\neich Ymddiriedolaeth Iechyd a Gofal Cymdeithasol (yng Ngogledd Iwerddon).\nAr ddiwedd eich grant, gallwch wneud cais i barhau â’ch gwaith. Ar gyfer Grantiau Bach, gallwch wneud cais yn ystod blwyddyn olaf eich grant. Tarwch olwg ar ein tudalen Grantiau Bach i weld y dyddiadau cau.\nDisgwyliwn i chi ddarparu tystiolaeth glir o sut mae eich prosiect blaenorol wedi gwneud gwahaniaeth i’r plant a phobl ifanc. Byddwn hefyd yn edrych yn ôl ar eich adroddiadau grant blynyddol wrth asesu eich cais i barhau â’r prosiect.\nNid ydym yn ystyried cyllid llawn ar gyfer rolau sy’n gwneud gwaith achos os yw’r gwaith hwnnw’n denu unrhyw gymorth cyfreithiol. Wrth wneud cais am rolau o’r fath, dangoswch unrhyw gyllid cymorth cyfreithiol a gafwyd mewn cysylltiad â gwaith achos y flwyddyn flaenorol. Ar gyfer blynyddoedd dau a thri ceisiadau o’r fath, mae angen i chi nodi:\nfaint o gymorth cyfreithiol byddwch yn ei gael o bosibl\nfaint o gyfraniad i’r rôl maen nhw’n gofyn amdano gennym ni.\nRydyn ni’n ystyried prosiectau sy’n cefnogi rhieni neu sy’n cynnig hyfforddiant mewn sgiliau magu plant, cyn belled nad ydyn nhw’n ceisio gwella profiadau rhieni fel y prif ddiben, ond yn hytrach eu bod nhw’n gweithio gyda rhieni fel ffordd o wella profiadau plant a phobl ifanc. Mae angen darparu tystiolaeth glir o ganlyniadau i blant.\nDefnyddio partneriaid darparu eraill\nWeithiau, efallai y byddwch yn dewis defnyddio neu weithio gyda sefydliad neu berson arall i ddarparu rhan o’ch prosiect. Er enghraifft, gofyn i gerddor ddarparu gweithdai fel rhan o grŵp ieuenctid. Efallai na fydd gennych y sgiliau cerddorol i ddarparu’r gweithdai, ac felly’n is-gontractio’r rhan honno o’r prosiect i berson arall.\nMae hwn yn gallu bod yn ddull rhesymol a synhwyrol i’w gymryd, ond rydym yn disgwyl y canlynol gan yr holl sefydliadau sy’n cael cyllid gennym:\nBod ganddynt berthynas â’r plant a phobl ifanc sy’n cymryd rhan yn y prosiect.\nEu bod yn cymryd cyfrifoldeb am gyllid, trefniadau llywodraethu a gweithdrefnau diogelu’r prosiect sy’n cael ei ariannu, ac yn gwneud yn siŵr bod unrhyw un sy’n cael ei is-gontractio’n deall ac yn dilyn arferion y sefydliad hefyd.\nNid ydym yn ariannu darpariaeth statudol, gan gynnwys ysbytai. Byddwn yn derbyn ceisiadau gan sefydliadau sy’n gweithio mewn ysbytai neu mewn partneriaeth â nhw. Rhaid bod cytundeb partneriaeth clir yn ei le. Rhaid i’r cytundeb gynnwys diogelu.\nMae dogfen lywodraethu yn amlinellu rheolau ac amcanion y sefydliad, a sut mae’n gwneud penderfyniadau. Yn aml, gelwir y ddogfen hon yn gyfansoddiad. Yn achos Cwmnïau Buddiannau Cymunedol, fe’i gelwir yn Femorandwm ac Erthyglau Cymdeithasu.\nBod y sefydliad yn un nid er elw, neu fod ganddo gymal clir yn ei ddogfen lywodraethu yn sicrhau bod yr holl incwm yn cael ei gymhwyso at ddibenion y sefydliad, yn hytrach na chael ei ddosbarthu i aelodau, cyfranddalwyr neu berchnogion.\nNodau elusennol sy’n addas ar gyfer gwaith gyda phlant a phobl ifanc yn y Deyrnas Unedig\nCymal/clo asedau diddymu ar waith, sy’n ei gwneud yn ofynnol dosbarthu asedau i sefydliad sydd â nodau elusennol tebyg mewn achos o gau\nAr gyfer Cwmnïau Buddiannau Cymunedol, mae’n rhaid i’r cymal clo asedau/diddymu nodi enw’r sefydliad a ddewiswyd.\nOs ydych chi’n talu unrhyw aelod o’ch Corff Llywodraethu, mae’n rhaid i chi roi manylion am hyn mewn cytundeb ysgrifenedig ffurfiol.\nRhaid iddo fod wedi’i fanylu yn eich dogfen lywodraethu neu bydd rhaid i chi gael caniatâd ysgrifenedig gan eich rheoleiddiwr.\nGweler hefyd ‘Cofrestru Elusennau’.\nO’r blaen, nid oeddem yn gofyn i eglwysi gyflwyno eu cyfrifon blynyddol i ni yn ystod y broses gwneud cais. O hyn ymlaen, byddwn yn gofyn i chi eu cyflwyno. Lle bo’n bosibl, bydd angen i ni weld y cyfrifon a fydd yn dal y cyllid yr ydych yn gwneud cais amdano.\nFel rhan o asesiad, mae’n bosibl y byddwn yn gofyn am dystiolaeth o’r canlynol:\nSut mae/bydd penderfyniadau am y prosiect yn cael eu gwneud (rydym yn disgwyl i hyn gynnwys mwy nag un person).\nEich statws cyfreithiol.\nSut mae/bydd penderfyniadau ariannol yn cael eu gwneud (rydym yn disgwyl i hyn gynnwys mwy nag un person).\nRydyn ni’n cyllido sefydliadau sy’n codi ffioedd i gymryd rhan yn eu gweithgareddau, ond rydyn ni’n disgwyl y bydd gennych chi ddatganiad neu bolisi ar hepgor ffioedd. Rydyn ni eisiau gweld:\nbod y rhai sy’n methu â fforddio talu ffioedd yn cael eu hystyried ac yn derbyn gofal;\ncefnogaeth i’r rhai sy’n methu â pharhau i dalu ffioedd, a bod;\ny gymuned ehangach yn ymwybodol y gall ffioedd gael eu hepgor mewn rhai amgylchiadau;\neich bod chi’n rhagweithiol wrth rannu eich ymagwedd at dalu ffioedd a hepgor ffioedd.\nRydyn ni’n gweithio i gefnogi sefydliadau sy’n gwella canlyniadau plant difreintiedig. Mae sicrhau bod cyn lleied â phosibl o blant yn cael eu heithrio rhag ymuno â gweithgareddau yn bwysig.\nByddwn yn ystyried prosiectau sy’n cynnwys elfen gofal plant, gan gynnwys meithrinfeydd, ond dim ond os ydynt yn canolbwyntio ar ddarparu profiad datblygu o ansawdd uchel i’r plant eu hunain. Ni fyddwn yn ystyried ceisiadau ar gyfer gofal plant os mai eu bwriad yw hwyluso hyfforddiant neu gyflogaeth i riant.\nByddwn yn ystyried ceisiadau gan brosiectau sy’n cynnig gofal seibiant i deulu plentyn neu berson ifanc anabl. Gan fod darpariaeth graidd gofal seibiant yn gyfrifoldeb statudol, bydd angen i chi ddarparu rheswm clir pam eich bod yn gofyn i ni ariannu’r gweithgarwch hwn.\nDylai prosiectau sy’n gweithio gyda phlant a phobl ifanc wedi’u gwahardd o’r ysgol allu dangos:\nnad yw ein cyllid yn cymryd lle cyllid statudol – rydym yn disgwyl i hwn ddilyn y plentyn\ny bydd ein cyllid yn ychwanegol at gyfrifoldebau statudol\ny bydd ein cyllid yn galluogi profiad o ansawdd, yn wahanol i’r hyn mae awdurdodau statudol yn gyfrifol am ei ddarparu.\nGallwn ariannu ceisiadau gan grwpiau sy’n gweithio mewn partneriaeth. Mae’n rhaid i sefydliad enwebedig fod yn sefydliad arweiniol a gwneud y cais. Bydd ein rheolau arferol yn berthnasol i’r sefydliad arweiniol hwnnw. Dim ond un Prif Grant ac un Grant Bach y caiff y sefydliad ei gael ar y tro, gan gynnwys y grant ar gyfer y prosiect partneriaeth.\nBydd y sefydliad arweiniol yn atebol am y canlynol:\nRheoli’r grant ac adrodd yn ôl.\nRheoli gweithwyr sy’n cael eu hariannu gan y prosiect.\nGwneud yn siŵr bod y prosiect yn cyflawni ei ganlyniadau a nodwyd.\nMae ceisiadau gan bartneriaethau yn amodol ar yr un canllawiau â cheisiadau eraill o ran statws y corff sy’n gwneud y cais.\nDylai cytundeb partneriaeth fod yn ei le cyn y broses gwneud cais.\nGwyliau a Chyrsiau Preswy\nRydyn ni’n cyllido gwyliau, teithiau a gwibdeithiau dim ond lle gellir dangos bod y rhain yn ffordd effeithiol o fynd i’r afael ag anghenion y plant a’r bobl ifanc dan sylw.\nNi fyddwn yn ariannu gwyliau i deuluoedd lle nad yw’r prosiect yn chwarae llawer o ran, neu ddim rhan o gwbl. Byddwn yn ariannu sefydliadau lle gallwn weld eu polisi a’u harferion diogelu’n cael eu defnyddio’n rheolaidd. Byddwn hefyd yn ariannu prosiectau lle mae derbynyddion grant yn gallu gweld a thracio canlyniadau eu gwaith. Nid ydym yn meddwl bod hyn yn bosibl heb fynediad at y plant a phobl ifanc, er enghraifft cais am gyllid i anfon teulu neu grŵp o deuluoedd i barc carafannau, lle nad yw’r sefydliad yn darparu unrhyw weithgaredd\nByddwn yn ariannu gwyliau a gweithgareddau preswyl am dair blynedd naill ai fel prif nodwedd neu fel rhan o’r prosiect.. Bydd yn ofynnol i dderbynwyr grantiau llwyddiannus roi diweddariadau blynyddol i ni am eu polisïau a’u prosesau diogelu cyn cychwyn darpariaeth y flwyddyn nesaf.\nNi fyddwn yn rhoi grantiau’n uniongyrchol i ganolfannau preswyl sy’n dymuno sicrhau cyllid i blant a phobl ifanc fynd i’w canolfannau. Dim ond i sefydliadau sydd â pherthynas waith sefydledig gyda phlant a phobl ifanc y byddwn ni’n darparu cyllid.\nRydyn ni’n cyllido tripiau a gwyliau yn y Deyrnas Unedig yn unig. Yr un eithriad yw ceisiadau o Ogledd Iwerddon, lle mae modd ystyried tripiau neu wyliau i Weriniaeth Iwerddon.\nRydyn ni’n ystyried hyfforddiant staff pan allwch chi ddangos y cysylltiad â chanlyniadau gwell i blant a phobl ifanc. Ni fyddwn ni’n cyllido hyfforddiant pan fydd hynny’n golygu gwella datblygiad proffesiynol unigolyn yn bennaf.\nNid ydym yn cyllido gweithwyr plant mewn llochesau menywod yn yr Alban, gan fod hynny’n cael ei gwmpasu gan ddarpariaeth statudol. Rydym yn ystyried ceisiadau gan lochesau menywod yng Nghymru, Lloegr a Gogledd Iwerddon.\nRydym yn ceisio blaenoriaethu sefydliadau lleol, llai eu maint. O ganlyniad, efallai na fyddwn yn dewis blaenoriaethu sefydliadau â throsiant blynyddol o fwy na £2m yn y flwyddyn ariannol gyflawn ddiweddaraf. Rydym yn deall bod rhai sefydliadau ag incwm uwch yn darparu gwaith hollbwysig i blant a phobl ifanc.\nO ganlyniad, rydym derbyn ceisiadau gan sefydliadau sydd â throsiant o dros £2m y flwyddyn. Fodd bynnag, ni fyddwn yn blaenoriaethu ymgeiswyr nad ydynt yn gallu dangos tystiolaeth pam mai nhw yw’r ymgeisydd gorau i gyflawni’r gwaith hwn.\nByddwn yn ystyried ceisiadau gan Fentrau Cymdeithasol a Chwmnïau Cyfyngedig drwy Warant sydd wedi cofrestru ac sy’n meddu ar gyfansoddiad priodol, sydd:\nwedi eu cofrestru â Thŷ’r Cwmnïau a bod ganddyn nhw dri neu ragor o gyfarwyddwyr nad ydyn nhw’n perthyn i’w gilydd\nâ chymal diddymu yn eu memorandwm ac erthyglau. Mae hyn yn sicrhau mai dim ond i sefydliad neu achos gydag amcanion elusennol sy’n cyd-fynd â’r ymgeisydd y gellir trosglwyddo arian neu asedau\nyn CLG (Cwmnïau Cyfyngedig drwy Warant, yn hytrach na Chwmnïau Cyfyngedig drwy Gyfranddaliadau)\nMae hyn yn golygu bod yn rhaid i Fentrau Cymdeithasol a Chwmnïau Cyfyngedig drwy Warant gael eu sefydlu a’u cofrestru fel y cyfryw gyda Thŷ’r Cwmnïau. Dylech allu darparu rhif cofrestru.\nMae’n rhaid i’r ymgeisydd ddadlau’r achos bod y gwaith yn canolbwyntio ar anghenion a dyheadau plant a phobl ifanc. Dylai hyn fod yn ychwanegol at anghenion busnes y cwmni. Fel rhan o hyn, dylech ddangos sut mae’r prosiect yn ymateb i angen a nodwyd. Dylech ystyried barn plant a phobl ifanc.\nAr gyfer Cwmnïau Buddiant Cymunedol, mae gennym feini prawf gwahanol. Cwmni Buddiant Cymunedol (dolen at y ddogfen)\nNid ydym yn derbyn ceisiadau ar gyfer ein Prif Raglenni Grantiau a’n Rhaglenni Grantiau Bach gan blant unigol neu eu teuluoedd. Mae gennym Raglen Hanfodion Brys sy’n darparu grantiau i blant a phobl ifanc unigol sy’n byw gyda’r canlynol:\nDiffyg cyfleusterau sylfaenol y mae’r mwyafrif ohonom yn eu cymryd yn ganiataol, neu\nPwysau ychwanegol oherwydd trais domestig, anabledd neu iechyd gwael yn y teulu.\nMae’r rhaglen yn darparu eitemau sy’n diwallu anghenion mwyaf sylfaenol plant, fel gwely i gysgu ynddo, popty i roi pryd poeth iddyn nhw, dillad (mewn argyfwng) ac eitemau a gwasanaethau eraill sy’n hanfodol i lesiant plant. Gwasanaethau Busnes Cronfa’r Teulu sy’n darparu’r rhaglen ar ein rhan erbyn hyn. Rhaglen atgyfeirio yn unig yw hon a dim ond atgyfeirwyr cofrestredig sy’n gallu cyrraedd y teuluoedd y mae angen y rhaglen fwyaf arnynt sy’n gallu gwneud ceisiadau. Mae rhagor o wybodaeth, gan gynnwys sut mae cofrestru fel asiantaeth atgyfeirio, ar gael yma.\nO ganlyniad, nid ydym yn derbyn ceisiadau gan sefydliadau eraill i ddarparu cronfeydd llesiant cyffredinol i deuluoedd ac unigolion oni bai bod modd gwneud achos eithriadol. Er enghraifft, mae’n bosibl y byddem yn ystyried:\nAchos gan sefydliad priodol sy’n ceisio gwneud mathau arbenigol o grantiau (pecynnau cychwynnol i bobl ifanc digartref).\nCais gan sefydliadau sy’n arbenigo mewn mynd i’r afael ag anghenion cymunedau difreintiedig penodol.\nOs ceisir cymorth ar gyfer eitem benodol i gynorthwyo plentyn y mae salwch yn effeithio arno, mae’n rhaid i sefydliad cymwys wneud cais, a all ateb unrhyw gwestiwn a allai fod gennym am y plentyn ac amgylchiadau ei sefyllfa ef/hi.\nPolisi Cronfeydd wrth Gefn\nMae polisi cronfeydd wrth gefn yn esbonio’r dewisiadau y mae sefydliad wedi eu gwneud ynghylch a ydyw eisiau neilltuol arian naill ai i fanteisio ar gyfleoedd yn y dyfodol neu i’w warchod rhag gostyngiadau mewn incwm yn y dyfodol. Dylid ei adolygu’n rheolaidd.\nDylai’r polisi cronfeydd wrth gefn nodi:\nfaint y mae angen i’r sefydliad ei gadw wrth gefn, a pham hynny\nsut a phryd y gellir gwario cronfeydd wrth gefn y sefydliad\npa mor aml y bydd y polisi cronfeydd wrth gefn yn cael ei adolygu\nNid ydym yn ariannu ysgolion, academïau, prifysgolion, unedau cyfeirio disgyblion na sefydliadau addysgol statudol. Byddwn yn derbyn ceisiadau gan sefydliadau nid-er-elw sy’n gweithio mewn ysgolion neu mewn partneriaeth â nhw.\nByddwn yn ystyried ceisiadau gan Ysgolion Arbennig. Mae’r rhain yn ddarpariaethau i blant ag anableddau neu anawsterau dysgu nad oes modd darparu ar eu cyfer mewn lleoliad prif ffrwd\nDisgwyliwn i brosiectau ddigwydd cyn neu ar ôl ysgol, yn ystod amser cinio neu yn ystod y gwyliau. Oni bai y gellir gwneud achos eithriadol iawn, nid ydym yn debygol o ariannu prosiectau:\nSy’n digwydd yn ystod oriau ysgol.\nLle mae plant neu bobl ifanc yn cael eu tynnu allan o’r dosbarth i fod yn bresennol.\nEnghreifftiau o’r hyn gallwn ei ariannu yw prosiectau sy’n rhoi cymorth i blant a phobl ifanc:\nSy’n dioddef o afiechyd;\nSydd mewn argyfwng, felly mae rheswm cryf dros y plentyn yn colli gwersi yn seiliedig ar anghenion y plentyn; neu\nSy’n ei chael hi’n anymarferol mynd i weithgareddau y tu allan i amser ysgol e.e. gofalwyr ifanc.\nOs ydych chi’n darparu yn ystod amser ysgol, dylech ddangos:\nRhesymeg glir dros ddarparu yn ystod yr amser hwn; a\nBod yr amseriad yn seiliedig ar anghenion y plant a’r bobl ifanc.\nRydyn ni’n diffinio cwnsela fel unrhyw ymyrraeth therapiwtig sy’n cynnwys “darparu cymorth proffesiynol ac arweiniad wrth ddatrys problemau personol neu seicolegol.” Gall ymyriadau therapiwtig nodweddiadol gynnwys pethau fel; cwnsela, therapi grŵp, therapi chwarae a therapi celf.\nDisgwyliwn i bob sefydliad sy’n cynnig cwnsela neu ymyriadau therapiwtig ffurfiol neu broffesiynol wneud y canlynol wrth gynllunio a rhedeg eu prosiectau:\ncyflogi cwnselwyr cymwys proffesiynol. Dylai’r cwnselwyr fod â phrofiad o weithio gyda phlant neu bobl ifanc. Dylent gael goruchwyliaeth glinigol briodol gan oruchwylwyr profiadol. Dylent gymryd rhan mewn datblygiad proffesiynol parhaus rheolaidd a pherthnasol.\ndarparu cwnsela hygyrch mewn lleoliad preifat ond diogel priodol (ar gyfer y cleientiaid a’r cwnselwyr).\ncael ei ystyried fel gwasanaeth nad yw’n peri stigma yn y gymuned.\ngweithio o fewn deddfwriaeth a chanllawiau cyfredol, gan gynnig cyfrinachedd o fewn cyfyngiadau moesegol a diogelu arferol.\nymateb yn hyblyg cyn belled ag y bo modd i anghenion lleol o ran amrywiaeth ac ymarferoldeb (e.e. anabledd ac iaith).\ngweithio gyda, ac ochr yn ochr â gwasanaethau ac asiantaethau eraill mewn modd cydlynol, tra’n cynnal lefelau cyfrinachedd priodol.\naelodaeth o gorff proffesiynol (fel Cymdeithas Cwnsela a Seicotherapi Prydain). Dylech gadw at fframwaith moesegol a threfn gwyno sefydledig.\ncyflogi cwnselwyr y mae eu rhinweddau personol yn golygu ei bod yn hawdd mynd atyn nhw, ac y bydd ganddyn nhw sgiliau gwrando ac ymarweddiad da. Mae hyn yn annog hinsawdd ar gyfer meithrin perthynas ddiogel, llawn ymddiriedaeth.\nOs ydych chi’n darparu gwasanaethau gan gydweithwyr nad ydyn nhw’n gwbl gymwys, yna mae’n rhaid i’r gweithwyr hyn gael eu monitro a’u goruchwylio gan staff mwy profiadol a chymwys. Mae’n rhaid cael systemau ar waith i sicrhau diogelwch cleientiaid, gweithwyr, a’r gwasanaeth.\nSylwer, Rydyn ni’n annhebygol o gyllido prosiectau:\nsy’n digwydd yn ystod amser ysgol (rydyn ni’n disgwyl i brosiectau ddigwydd cyn neu ar ôl ysgol, yn ystod yr egwyl ginio neu yn ystod y gwyliau)\nAm ragor o wybodaeth, trowch at BACP (Cymdeithas Cwnsela a Seicotherapi Prydain).\nGweler hefyd Ysgolion a Phrosiectau Amser Ysgol\nRydyn ni’n diffinio mentora neu gyfeillio fel trefniant ffurfiol a strwythuredig sy’n “berthynas wirfoddol, bwrpasol a buddiol i’r naill ochr a’r llall, lle mae unigolyn yn rhoi amser i gefnogi un arall i’w galluogi i wneud newidiadau yn eu bywyd”.\nWeithiau gall rhan o brosiect gynnwys staff a gwirfoddolwyr sy’n rhoi cyngor ad hoc i blant a phobl ifanc. Nid ydyn ni’n diffinio hyn fel mentora na chyfeillio mewn synnwyr ffurfiol.\ncyswllt clir rhwng nodau eich prosiect a’r manteision a nodwyd ar gyfer cleientiaid/gwirfoddolwyr unigol\nproses ar gyfer atgyfeirio/cymhwyster cleientiaid sy’n ymgorffori arfer da o gyfle cyfartal\nproses recriwtio a dethol gadarn ar gyfer gwirfoddolwyr\ngweithdrefnau cadarn ar waith ar gyfer sgrinio gwirfoddolwyr a threfniadau ar gyfer diogelu cleientiaid a gwirfoddolwyr. Dylai hyn gynnwys gwiriadau, cyfeiriadau, asesiadau risg, hyfforddiant, yswiriant, datganiad cyfrinachedd a ffurflenni caniatâd priodol.\nproses dda a chyson ar gyfer paru eich cleientiaid gyda gwirfoddolwyr a threfniadau. Dylai trefniadau fod yn eu lle ar gyfer delio ag achosion o berthynas yn datblygu i fod yn un anaddas\nsicrhau bod hyfforddiant cychwynnol a pharatoadau ar gyfer gwirfoddolwyr ar waith, ochr yn ochr â chymorth parhaus\nsicrhau bod/y bydd proses wedi ei ddogfennu wedi cael ei sefydlu ar gyfer monitro cynnydd perthynas.\nMae’n bosibl y bydd sefydliadau sy’n gweithio yn y maes hwn yn dymuno ystyried cyrraedd y Safon Darparwr Cymeradwy. Mae hwn yn feincnod cenedlaethol ar gyfer sefydliadau sy’n darparu gwasanaeth mentora neu gyfeillio gwirfoddol. Am ragor o wybodaeth, cyfeiriwch at y Sefydliad Mentora a Chyfeillio.\nAm ragor o wybodaeth, cyfeiriwch at y Sefydliad Mentora a Chyfeillio\nOs yw eich sefydliad yn gwneud cais am swydd Cydlynydd Gwirfoddoli, mae’n bosibl y gofynnir i chi ddarparu disgrifiad rôl i’r gwirfoddolwyr yn ystod yr asesiad.\nDyma’r safonau gofynnol ar gyfer dyfarnu grantiau y mae’n rhaid i sefydliad eu bodloni er mwyn bod yn gymwys i gael arian. Mae’n rhaid i geisiadau gyrraedd y safonau hyn er mwyn cael eu hasesu.\nMae sefydliadau cenedlaethol yn darparu neu’n ceisio darparu gwasanaethau i Gymru, Lloegr, yr Alban neu Ogledd Iwerddon gyfan, neu unrhyw gyfuniad o’r rhain.\nMae canghennau annibynnol o sefydliadau cenedlaethol:\nyn meddu ar eu cyfansoddiad eu hunain\nyn meddu ar eu pwyllgor rheoli eu hunain.\nyn gyfan gwbl gyfrifol am eu cyllid eu hunain.\nRydyn ni’n eu trin fel sefydliadau ar wahân, a gallwn dderbyn ceisiadau gan bob cangen.\nGall canghennau nad ydyn nhw’n annibynnol o sefydliadau ledled y Deyrnas Unedig gael un Prif Grant ac un Grant Bach ym mhob un o’r pedair gwlad (Cymru, Lloegr, yr Alban a Gogledd Iwerddon). Er enghraifft, gallech fod â Grant Bach a Phrif Grant yn Lloegr a Grant Bach a Phrif Grant yn yr Alban ar unrhyw un adeg.\nRydyn ni’n ystyried ceisiadau gan sefydliadau sy’n seiliedig ar ffydd, ond nid ydym yn cyllido hyrwyddo crefydd nac unrhyw weithgaredd sy’n golygu trosi rhywun i grefydd (proselytio).\nNid ydym yn cyllido staff lle mae’r disgrifiadau swydd a/neu fanylebau person yn datgan bod gofyn i unigolyn fod yn perthyn i ffydd benodol.\nNid ydym yn cyllido treuliau gwirfoddolwyr na staff cysylltiedig (e.e. Cydlynydd Gwirfoddoli) pan fydd disgrifiad rôl gwirfoddolwr yn datgan bod gofyn i unigolyn fod yn arddel ffydd benodol.\nSefydliadau Elusennol Corfforedig (CIO) a Sefydliad Elusennol Corfforedig yr Alban (SCIO) (SCIO)\nMae Sefydliadau Corfforedig Elusennol yn gymwys i wneud cais a dylent fod wedi cofrestru â’r Comisiwn Elusennau neu’r OSCR yn yr Alban, yn yr un modd ag elusennau. Mae’r dogfennau sydd angen i chi eu darparu ym mhob gwlad yr un fath ag sy’n ofynnol i elusennau.\nMae’n bosibl y bydd angen i chi ddangos:\nRydyn ni’n cydnabod yr angen i ymgymryd â staff sesiynol at ddibenion cyflwyno ffurfiau penodol o brosiectau neu weithgareddau ar gyfer plant a phobl ifanc. Gallai hyn fod yn gynlluniau chwarae tymor byr neu unwaith ac am byth yn ystod gwyliau. Os yw’n bosibl, credwn ei fod yn fwy tebygol o gynhyrchu canlyniadau da i blant os yw sefydliadau’n cynnig contractau tymor penodol i gynnwys prosiectau.\nSefydliadau sydd heb gofrestru\nRydym am ariannu sefydliadau sydd â hanes cryf o lywodraethu.\nDim ond gan sefydliadau sydd wedi cofrestru â’r corff rheoleiddio priodol y byddwn yn ystyried ceisiadau am Brif Grant. Mae’r rhain yn cynnwys Comisiwn Elusennau Cymru a Lloegr, Comisiwn Elusennau Gogledd Iwerddon a Chofrestr Elusennau’r Alban. Os ydych yn Gwmni Cyfyngedig drwy Warant, rhaid eich bod wedi cofrestru â Thŷ’r Cwmnïau.\nOs ydych yn sefydliad sydd heb gofrestru ac yn dymuno gwneud cais am gyllid, defnyddiwch ein Rhaglen Grantiau Bach.\nTalu Aelodau o'r Corff Llywodraethu\nOs ydych yn talu unrhyw aelod o’r corff llywodraethu, mae’n rhaid i chi wneud y canlynol:\nManylu ar hynny mewn cytundeb ysgrifenedig ffurfiol\nNodi hynny yn eich dogfen lywodraethu neu ddogfen arall y cytunwyd arni gyda’r Comisiwn Elusennau neu’r Llysoedd (elusennau cofrestredig yng Nghymru a Lloegr yn unig)\nCynnwys manylion hyn yn eich dogfen lywodraethu (Cwmnïau Buddiannau Cymunedol yn unig)\nDyma un o’n safonau gofynnol ar gyfer dyfarnu grantiau.\nTreuliau a Chostau Gwirfoddolwyr\nYn gyfreithlon, dim ond treuliau gwirfoddolwyr ar gyfer gwariant sydd wedi digwydd o ddifrif y cewch chi eu talu. Er enghraifft, gallai hyn ddigwydd pan fyddwch chi’n ad-dalu tocyn bws neu gost petrol. Ni ddylai treuliau fod yn lwfans nac yn ffi sefydlog ar gyfer gwirfoddoli. Gellir ystyried hyn fel tâl, sy’n ddarostyngedig i Yswiriant Gwladol a threth.\nAm ragor o wybodaeth, trowch at Gwirfoddoli Cymru, NCVO Volunteering, Volunteer Scotlandv neu Volunteer Now (yng Ngogledd Iwerddon).\nByddwn yn ystyried ceisiadau gan Ysgolion Arbennig. Mae’r rhain yn ddarpariaethau i blant ag anabledd neu anghenion dysgu nad oes modd darparu ar eu cyfer mewn lleoliad prif ffrwd.\nOs ydych yn ysgol arbennig ac yn gwneud cais fel elusen, mae angen i chi gyflwyno:\nCyfrifon sy’n cwmpasu cyfnod o 12 mis nad ydynt yn hŷn na 18 mis. Rhaid i’r cyfrifon fod yn enw eich ysgol a dangos dadansoddiad o incwm, gwariant, asedau a rhwymedigaethau cyfyngedig ac anghyfyngedig.\nOs ydych yn ysgol arbennig ac yn gwneud cais fel ysgol, mae angen i chi gyflwyno:\nDogfen yn manylu ar sut y gwneir penderfyniadau ariannol (nodwch sut y caiff hyn ei gymhwyso i’r prosiect yr ydych yn gofyn am grant ar ei gyfer)\nDogfen yn manylu ar sut y gwneir penderfyniadau prosiect (gwnewch yn siŵr bod hyn yn berthnasol i’r prosiect yr ydych yn gwneud cais amdano)\nCadarnhad bod cyfrif cronfa ysgol yn bodoli ar gyfer talu arian y grant.\nNi allwn dalu arian i gyfrif banc awdurdod lleol na chyfrif nad yw yn enw eich ysgol.


Rheoli eich arian trwy ddefnyddio’r ymagwedd pot jam - Y Gwasanaeth Cynghori Ariannol\nMae'r erthygl hon yn ymddangos mewn: Rheoli arian | Rhedeg cyfrif banc\nDim ots beth yw’ch incwm neu sefyllfa ariannol, mae’n gwneud synnwyr i gadw rheolaeth ar sut rydych yn gwario’ch arian parod. Mae’r ymagwedd pot jam - yn rhannu’ch arian i botiau gwahanol ar gyfer treuliau gwahanol - yn ffordd wych o sicrhau y telir eich biliau a bod eich arian yn mynd yn union ble rydych eisiau iddo fynd.\nCyn i chi gychwyn – lluniwch gyllideb\nDewiswch flaenoriaethau’ch gwariant\nDefnyddio cynhwyswyr gwirioneddol fel potiau jam neu amlenni\nDefnyddio gwahanol gyfrifon banc ar gyfer gwahanol fathau o wariant\nAgor cyfrif pot jam\nDefnyddiwch ein Cynllunydd cyllideb syml.\nEr mwyn i’r dull pot jam weithio, yn gyntaf mae angen ichi gael darlun clir o faint o arian sydd gennych yn dod i mewn a ble mae’n mynd bob mis neu bob wythnos.\nGallwch ganfod hyn yn gyflym a rhwydd trwy ddefnyddio ein cynllunydd cyllideb.\nY cam nesaf yw edrych yn ofalus ar bopeth rydych yn gwario arian arno a phenderfynu pa rai ohonynt sy’n ‘anghenion’ a pha rai sy’n ‘ddymuniadau’.\nDechreuwch drwy restru’ch anghenion - pethau fel eich rhent neu forgais a biliau hanfodol eraill fel nwy a thrydan.\nAr ôl trefnu’r pethau hanfodol, edrychwch ar eich dymuniadau. Gallai hyn olygu ychwanegion, fel mynd allan a hobïau, neu nodau hirdymor fel talu’ch dyledion a chynilo ar gyfer y Nadolig.\nOs na allwch fforddio’ch holl ddymuniadau, bydd yn rhaid ichi benderfynu pa rai sydd bwysicaf ichi neu ystyried ffyrdd o dorri costau.\nDychmygwch jwg wedi’i lenwi â dŵr sy’n cynrychioli’r arian sydd gennych yn dod i mewn bob mis.\nNawr dychmygwch botiau jam gwag - un ar gyfer pob peth mae angen ichi dalu amdano bob mis. Yna penderfynwch faint o arian i’w roi ym mhob pot.\nAr ôl bod gennych ddarlun clir o’ch anghenion gwario bob mis, mae’n amser penderfynu pa fath o gynhwyswr yr hoffech ei ddefnyddio ar gyfer eich cyllidebu.\nNaill ai gallwch ddefnyddio cynhwyswyr gwirioneddol fel potiau jam neu amlenni, neu sefydlu cyfrifon banc gwahanol ar gyfer pob math o wario.\nWrth ddefnyddio cynhwyswyr gwirioneddol i gyllidebu, rydych yn cymryd arian parod o’r pot penodedig i dalu pob bil wrth iddo ddod i mewn. Hefyd rydych yn gwneud yr un peth cyn mynd i siopa.\nCeisiwch lynu at reol o ‘pan mae wedi mynd, mae wedi mynd’. Er enghraifft, os yw’ch pot jam petrol yn wag peidiwch â chaniatáu i’ch hunan ddipio i mewn i’ch pot trydan yn lle.\nAc os oes gennych unrhyw arian parod yn weddill yn y potiau ar ddiwedd yr wythnos neu’r mis, ceisiwch fynd i’r arfer o’i roi tuag at gronfa cynilion argyfwng.\nMae’r dull hwn yn gweithio’n arbennig o dda os yw’ch arian yn dod i mewn unwaith yr wythnos ond mae’ch biliau’n fisol. Mae rhoi arian mewn pot bob wythnos yn ei wneud yn haws i dalu’r biliau mwy ar ddiwedd y mis.\nMae cael arian parod mewn cynhwyswyr yn eich atgoffa faint rydych yn ei wario yn ystod y mis – ac felly gall eich helpu i wario llai o arian.\nNid yw talu am bopeth gydag arian parod yn gyfleus bob tro.\nBydd angen ichi fod yn arbennig o ofalus ynghylch diogeledd os cadwch eich holl gyllideb wythnosol yn y tŷ.\nByddwch yn colli allan ar fân fanteision talu biliau trwy Ddebyd Uniongyrchol, fel tariffau rhatach a’ch biliau’n cael eu talu’n awtomatig.\nYn lle defnyddio cynhwyswyr, mae’n well gan rai pobl sefydlu gwahanol gyfrifon banc ar gyfer gwahanol fathau o wariant misol.\nI’ch helpu i gyfrifo faint o gyfrifon i’w hagor, casglwch eich anghenion a dymuniadau mewn ychydig o brif feysydd yn unig - er enghraifft:\nRhent neu Forgais\nNadolig a/neu wyliau\nAr ôl ichi agor cyrif ar wahân ar gyfer pob maes o wariant, mae angen ichi gyfarwyddo’ch banc i:\nSefydlu archebion sefydlog sy’n trosglwyddo arian yn awtomatig o’ch prif gyfrif i’r cyfrifon ychwanegol hyn un neu ddau ddiwrnod ar ôl ichi gael eich talu\nSefydlu Debyd Uniongyrchol ar gyfer pob un o’ch biliau\nDysgwch sut i sefydlu Debydau Uniongyrchol ac archebion sefydlog.\nAr ôl i’ch archebion sefydlog gael eu talu, gallwch wario o’ch prif gyfrif heb y risg na fydd digon o arian ar ôl ar gyfer biliau misol pwysig.\nMae’n ffordd wych o ledaenu cost yr eitemau unwaith-y-flwyddyn fel gwyliau, Nadolig a threth car.\nBydd angen ichi reoli’ch holl gyfrifon yn ofalus er mwyn sicrhau eich bod yn aros mewn credyd ac yn peidio â thynnu ffioedd a thaliadau.\nGall agor nifer o gyfrifon effeithio ar eich sgôr credyd.\nDewis y math cywir o gyfrif\nAr gyfer eich prif gyfrif a chyfrifon biliau, edrychwch am gyfrif cyfredol neu sylfaenol sy’n caniatáu ichi sefydlu Debydau Uniongyrchol ac archebion sefydlog.\nHefyd gwiriwch nad yw’r banc yn gosod isafswm o arian mae’n rhaid ichi ei dalu i mewn i’r cyfrif bob mis.\nDefnyddio cyfrif pot jam\nCynllunir cyfrifon pot jam yn arbennig er mwyn caniatáu ichi rannu’ch arian yn ‘botiau’ gwahanol o fewn cyfrif sengl.\nFel arfer mae cyfrifon pot jam yn gweithio fel hyn:\nPan fydd arian yn dod i mewn i’ch cyfrif, rhoddir swm cytun heibio ar gyfer biliau hanfodol\nYna telir y biliau hyn drwy Ddebyd Uniongyrchol neu archeb sefydlog\nMae’r arian dros ben ar gael ichi ei ddefnyddio, naill ai ar gerdyn rhagdaledig neu gallwch ei godi o beiriant arian parod\nMae’n rhaid ichi reoli un cyfrif banc yn unig.\nFel arfer mae darparwr y cyfrif yn rheoli’ch holl Ddebydau Uniongyrchol ac archebion sefydlog ar eich rhan.\nWeithiau mae’r cyfrifon hyn yn dod gyda chyngor ar gyllidebu.\nCodir ffi weinyddol o rhwng £5 a £15 arnoch bob mis. Fodd bynnag, mae rhai landlordiaid tai cymdeithasol a chynghorau wedi bod yn gweithio gydag undebau credyd i gynnig cyfrifon cyfredol i denantiaid gyda ffioedd is. Os yw’ch landlord yn un ohonynt, efallai y byddant yn talu’r ffi weinyddol ar eich rhan.\nNid yw cyfrifon pot jam ar gael yn eang eto, ond mae cryn nifer o undebau credyd yn eu cynnig. I ddod o hyd i’ch undeb credyd lleol, ewch i’r gwefannau hyn:\nYng Nghymru, Lloegr neu’r Alban – gwefan Cymdeithas Undebau Credyd Prydain.\nYng Ngogledd Iwerddon – Ffederasiwn Undebau Credyd Gwyddelig neu Ffederasiwn Undebau Credyd Ulster.\nHefyd gallwch chwilio ar-lein am ‘gyfrifon pot jam’ i weld ble gallwch gael un ac i gymharu ffioedd a gwasanaethau gwahanol ddarparwyr.


Awgrymwyd bod caer Rhufeinig yng Nghas-wis yn Sir Benfro yn y gorffennol, ond ni chafwyd tystiolaeth gadarn ohoni tan y dadansoddwyd data Lidar. Cafodd hyn ei ddilyn gan arolwg geoffisegol yn 2012 a atgyfnerthodd y ddadl o blaid caer yng Nghas-wis. Nid oedd y dystiolaeth geoffisegol yn bendant, ond ymddengys ei bod yn dangos caer 'cerdyn chwarae' clasurol â thair ffos.\nArolwg geoffisegol o gaer Rhufeinig Cas-wis\nDangosodd cloddio prawf yn 2013 fod y safle'n gaer Rhufeinig. Cafodd pedair ffos eu cloddio er mwyn archwilio amddiffynfeydd y gaer a rhan o'i chynllun mewnol. O ystyried bod y safle wedi cael ei aredig yn rheolaidd, roedd yr archaeoleg wedi ei chadw'n syndod o dda - goroesodd gwaelod y cloddiau amddiffynnol clai, roedd gweddillion ffordd 'intervallum' o dan wyneb y ddaear, a dangosodd nifer o dyllau pyst sylweddol leoliad blaenorol adeiladau pren sylweddol. Wrth archwilio'r crochenwaith, ceir awgrym y cafodd y gaer ei meddiannu ar ddiwedd y ganrif gyntaf/dechrau'r ail ganrif OC ac y cafodd ei hailddefnyddio rhwng canol yr ail ganrif i ganol y drydedd ganrif OC, efallai fel safle sifil.\nDyma'r gaer Rhufeinig gyntaf i'w darganfod yn Sir Benfro. Rydym yn chwilio am ragor.\nGwirfoddolwyr yn dechrau datgelu'r ffordd 'intervallum'\nDarn o'r ffordd 'intervallum'. Sylwer ei bod wedi cadw'n dda\nYn 2014, dangosodd arolwg geoffisegol pellach bresenoldeb ddyddodion archaeolegol helaeth i'r de o'r gaer. Dangosodd cloddio mai olion anheddiad sifiliaid y cyfnod Rhufeinig oedd y rhain, yn ôl-ddyddio'r defnydd milwrol o'r gaer. Gwnaed gwaith cloddio pellach y tu mewn i'r gaer hefyd.\nCynllun dehongli cryno o arolygon geoffisegol o fewn caeau i'r de o'r gaer a phrif nodweddion y gaer\nCloddio un o'r ffosydd yn yr anheddiad sifil\nAdroddiad dros-dro y Gaer Rhufeinig Cas-wis 2014 (PDF - yn agored mewn ffenestr newydd)\nAdroddiad dros-dro y Gaer Rhufeinig Cas-wis 2013 (PDF - yn agored mewn ffenestr newydd)\nAdroddiad Geoffisegol Caer Rhufeinig Cas-wis (PDF - yn agored mewn ffenestr newydd)\nDyddiaur Cloddio y Gaer Rhufeinig Cas-wis 2014\nDyddiaur Cloddio y Gaer Rhufeinig Cas-wis 2013


Sylwadau Cymdeithas yr iaith Gymraeg ar Reoliadau’r Gwasanaeth Iechyd Gwladol (y Gymraeg mewn Gwasanaethau Gofal Sylfaenol)\nDiolch am y gwahoddiad i gynnig sylwadau ar y rheoliadau uchod sydd wedi eu gosod gan Lywodraeth Cymru ar ddarparwyr gofal sylfaenol annibynnol, gan gynnwys meddygon teulu, deintyddion, fferyllwyr ac optegwyr, a fydd yn dod i rym ar 30 Mai 2019. Fel y gwyddoch, mae’r sector gofal sylfaenol yn gyfrifol am hyd at naw deg y cant o brofiadau cleifion yn y gwasanaeth iechyd ac, yn wir, y man cychwyn i’r rhan fwyaf ar eu taith ar hyd y llwybr gofal. Am hynny, wrth ystyried yr angen i gynllunio a darparu gwasanaethau trwy'r Gymraeg, mae’n amlwg fod gofal sylfaenol yn haeddu’r brif flaenoriaeth. Yn sgil eithrio darparwyrgofal sylfaenol annibynnol o Reoliadau Safonau’r Gymraeg (Sector Iechyd), mae Cymdeithas yr Iaith Gymraeg yn awyddus i sicrhau fod y dyletswyddau Cymraeg a osodir drwy gontract gyda darparwyr gofal sylfaenol yn adlewyrchu’r flaenoriaeth hon, gan warchod i’r eithaf hawliau iaith a buddiannau cleifion.\nCyn trafod y cynnwys, rydym yn datgan yn gyhoeddus ein bod yn anfodlon gyda’r modd yr aethpwyd ati i lunio’r rheoliadau; a’r broses ymgynghori ar y canllawiau hyn, gan nodi’r pryderon penodol a ganlyn:\n· Oedi afresymol wrth lunio’r rheoliadau yn y lle cyntaf\n· Amserlen afresymol ar gyfer yr ymgynghoriad\n· Proses ymgynghori cyfyngedig sydd heb gynnwys barn defnyddwyr gwasanaeth\n· Diffyg papurau ar gael trwy gyfrwng y Gymraeg\nDylai’r Llywodraeth fod yn ymwybodol o farn gref Aelodau'r Cynulliad ar y rheoliadau, fel y nodwyd yn adroddiad trawsbleidiol y Pwyllgor Diwylliant ynghylch Safonau'r Gymraeg ym mis Mawrth 2018 (Rhif 7)1. Fodd bynnag, nid yw’n ymddangos bod y Llywodraeth wedi gwrando ar farn y pwyllgor. Dywed adroddiad y pwyllgor bryd hynny:\n“Un o’r pryderon mwyaf sydd gennym ynghylch y Rheoliadau yw diffyg unrhyw hawl i gael gwasanaethau clinigol wyneb yn wyneb yn Gymraeg neu gyda chymorth Cymraeg ... dylai’r hawl i gael gwasanaeth yn eich iaith o ddewis fod yn egwyddor sefydledig yn y sector cyhoeddus yng Nghymru,... Mewn sawl ffordd, y Gwasanaeth Iechyd yw’r gwasanaeth cyhoeddus pwysicaf y bydd y rhan fwyaf o bobl yn ei ddefnyddio. Mae’r syniad na ddylai’r egwyddor sylfaenol hon fod yn gymwys i’r Gwasanaeth Iechyd hefyd, yn ein barn ni, yn annerbyniol."1\n“O ystyried mai gwasanaethau gofal sylfaenol yw un o’r gwasanaethau a ddefnyddir amlaf gan y cyhoedd, mae’n amlwg yn faes sy’n peri pryder. ... Nodwn fod y Llywodraeth yn cynnig gosod ‘nifer fach o ddyletswyddau Cymraeg’ ar ddarparwyr gofal sylfaenol annibynnol gan ddefnyddio’r contract gofal sylfaenol. Bydd hyn yn creu rhwymedigaethau cytundebol rhwng y Bwrdd Iechyd Lleol a’r darparwr annibynnol a orfodir gan y Bwrdd Iechyd Lleol. Rydym yn croesawu’r dull hwn ond, heb wybod beth fyddai’r dyletswyddau, bydd yn anodd gwybod p’un a fyddant yn ddigonol i annog gwelliannau gwirioneddol mewn gwasanaethau Cymraeg.”1\nFel Grŵp Iechyd Cymdeithas yr Iaith Gymraeg, rydym wedi craffu ar y rheoliadau a’r memorandwm sy’n gosod chwe dyletswydd gyffredin, sy’n ymwneud â’r Gymraeg, ar ddarparwyr gofal sylfaenol yng Nghymru drwy eu priod delerau cytundeb, contract a / neu wasanaeth â byrddau iechyd lleol. Yn sgil ein trafodaethau, rydym wedi dod i’r casgliad bod y rheoliadau yn llawer rhy wan i annog gwelliannau gwirioneddol mewn gwasanaethau Cymraeg.\nWedi i ni ofyn am gyfarfod gyda’r Llywodraeth, cawsom gyfle i drafod ein pryderon gyda Sioned Rees, Prif Swyddog, Iechyd a Gwasanaethau Cymdeithasol, ac roeddem yn falch o gael derbyn gwahoddiad i ddiwygio’r geiriad. Fodd bynnag, ofer bu’r ymdrechion hyn oherwydd ein bod ar ddeall fod y pedwar corff cynrychiadol bellach wedi cytuno’r chwe dyletswydd wreiddiol ac nad oedd yr amserlen yn caniatáu newidiadau pellach. Am hynny, rydym yn galw ar aelodau’r Pwyllgor Diwylliant, Y Gymraeg a Chyfathrebu i gyflwyno’r diwygiadau a welir isod mewn llythrennau bras, gan nodi’r rhesymeg a gyflwynir yn y tabl; ynghyd â’r dystiolaeth a gyflwynir yn yr atodiad ynghlwm.\nDarparu gwybodaeth i'r Bwrdd Iechyd Lleol am y gwasanaethau gofal sylfaenol mae'r contractwr yn gallu eu cynnig drwy gyfrwng y Gymraeg; gan rannu’r wybodaeth honno gyda chleifion ac aelodau’r cyhoedd ar wefan y contractwr ac wrth arddangos arwyddion a hysbysiadau\nMae gosod y claf yn ganolog wrth ddarparu gofal yn egwyddor sy’n sail gadarn i bolisïau iechyd Cymru. Mae rhannu gwybodaeth gyda chleifion am y gwasanaethau Cymraeg sydd ar gael yn adlewyrchu’r egwyddor hon a phrif amcanion Mesur y Gymraeg 2011.\nRhoi ar gael i gleifion ac aelodau o'r cyhoedd unrhyw fersiwn Gymraeg o’r ddogfen a ffurflenni a ddarperir i'r contractwr gan y Bwrdd Iechyd Lleol\nDarparu’n rhagweithiol pob dogfen a ffurflen ar gyfer y cyhoedd a/neu gleifion yn Gymraeg, gan sicrhau nad yw’r fersiwn Gymraeg yn cael ei drin yn llai ffafriol na’r Saesneg, gan gynnwys bod y ddogfennaeth Gymraeg ar gael ar yr un pryd, ac yr un mor hwylus, ag unrhyw fersiwn Saesneg.\nMae Mesur y Gymraeg 2011 yn pwysleisio na ddylid trin y Gymraeg yn llai ffafriol na’r Saesneg yng Nghymru. Mae’r diwygiadau yn nodi goblygiadau hyn ar gontractwyr wrth iddynt rannu dogfennau gyda chleifion ac aelodau’r cyhoedd.\nArddangos y testun trwy’r Saesneg a’r Gymraeg ar unrhyw arwydd neu hysbysiad newydd sy'n ymwneud â'r gwasanaeth a ddarperir\nArddangos yn Gymraeg unrhyw arwydd, hysbysiad, peiriant, gwefan, neu unrhyw ffordd arall o ddarparu gwybodaeth sy'n ymwneud â'r gwasanaeth a ddarperir (mewn ffordd nad yw’n trin y Gymraeg yn llai ffafriol na’r Saesneg), gan gynnwys, ond nid yn gyfyngedig i, arwyddion, hysbysiadau, tudalennau gwe, systemau ar-lein, systemau rhyngweithiol a pheiriannau hunanwasanaeth\nMae ymrwymo i ddarparu gwasanaethau Cymraeg yn golygu llawer mwy na pharatoi arwyddion a hysbysiadau dwyieithog. Dengys y diwygiadau ystod y cyfleoedd sydd ar gael o ran darparu gwybodaeth ddwyieithog i gleifion.\nAnnog eu staff sy’n siarad Cymraeg i wisgo bathodyn a ddarperir gan y Bwrdd Iechyd Lleol sydd yn cyfleu bod y sawl sy'n ei wisgo yn gallu siarad Cymraeg\nAnnog eu staff sy’n siarad Cymraeg i wisgo bathodyn / llinyn a ddarperir gan y Bwrdd Iechyd Lleol sydd yn cyfleu bod y sawl sy'n ei wisgo yn gallu siarad Cymraeg neu yn dysgu Cymraeg; a rhannu’r wybodaeth honno gyda chleifion ac aelodau’r cyhoedd ar wefan y contractwr ac wrth arddangos arwyddion a hysbysiadau\nMae Swyddfa’r Comisiynydd yn paratoi ystod o adnoddau ‘Iaith Gwaith’ sy’n cynnwys llinynnau yn ogystal â bathodynnau. Ceir, yn ogystal llinynnau ‘Dysgwyr’. Byddai hysbysu cleifion ac aelodau’r cyhoedd am y siaradwyr Cymraeg ymhlith darparwyr yn eu galluogi i baratoi ar gyfer ddefnyddio’r Gymraeg wrth gael mynediad at wasanaethau.\nAnnog y rhai sy'n darparu gwasanaethau i ddefnyddio gwybodaeth a/neu fynychu cyrsiau a digwyddiadau hyfforddi a ddarperir gan y BILl, fel y gallent ddatblygu ymwybyddiaeth o'r iaith Gymraeg (gan gynnwys ymwybyddiaeth o'i hanes a'i rôl yn niwylliant Cymru) a dealltwriaeth o sut y gellir defnyddio'r Gymraeg wrth gyflwyno gwasanaethau.\nRhyddhau'r rhai sy'n darparu gwasanaethau i ddefnyddio gwybodaeth a/neu fynychu cyrsiau a digwyddiadau hyfforddi a ddarperir gan y BILl, fel y gallent ddatblygu ymwybyddiaeth o'r iaith Gymraeg (gan gynnwys ymwybyddiaeth o'i hanes a'i rôl yn niwylliant Cymru); dysgu Cymraeg, neu loywi eu Cymraeg a datblygu dealltwriaeth o sut y gellir defnyddio'r Gymraeg wrth gyflwyno gwasanaethau.\nCafwyd sawl enghraifft yng Nghymru o aelodau staff y Byrddau Iechyd yn cael eu rhyddhau i ddysgu Cymraeg er mwyn cynnig gwasanaeth Cymraeg i’w cleifion. Mae’r diwygiad yn adlewyrchu pwysigrwydd trefniadau o’r fath a’r modd y gellid eu hymestyn.\nAnnog y rhai sy'n darparu gwasanaethau i sefydlu a chofnodi'r dewis iaith Gymraeg neu Saesneg a fynegir gan neu ar ran y claf\nSicrhau bod y rhai sy'n darparu gwasanaethau yn rhoi cynnig rhagweithiol o wasanaethau Cymraeg a sefydlu a chofnodi'r dewis a/neu angen am iaith Gymraeg a fynegir gan neu ar ran y claf; a throsglwyddo’r wybodaeth honno wrth gyfeirio cleifion ar hyd y llwybr gofal ac at wasanaethau eraill\nDywed Comisiynydd y Gymraeg (2014) fod MNG (LLC 2012) yn gosod ‘seiliau cychwynnol ar gyfer cynnig gwasanaethau yn rhagweithiol. Fodd bynnag nid yw’r camau hyn yn ddigon pellgyrhaeddol nac yn\ncynnig arweiniad digonol i’r sector gofal sylfaenol.’ Gyda’r symudiad tuag at integreiddio\ndarpariaeth gofal sylfaenol a chymunedol, disgwylir y bydd systemau electronig dwyieithog yn eu lle a fydd yn galluogi cofnodi’r cynnig rhagweithiol a gofynion iaith cleifion. Yn y cyfamser, nid yw’r diwygiadau yn cyfyngu darparwyr i’r systemau electronig hyn yn unig.\nYn ogystal â’r chwe phwynt uchod, mae’r Gymdeithas yn gryf o’r farn y dylid ychwanegu’r dyletswyddau canlynol, (gweler 7 ac 8 isod) er mwyn annog darparwyr i flaengynllunio o ran recriwtio a dyrannu staff sy’n siarad Cymraeg. Mae cynnal ansawdd gwasanaethau yn hollol ganolog i’r cytundebau. Mae’r diwygiadau yn cydnabod bod unrhyw ymdrech i hwyluso gwasanaethau wyneb yn wyneb yn Gymraeg yn fodd i wella ansawdd y gofal a ddarperir, yn enwedig ar gyfer cleifion bregus.\n7) hwyluso gwasanaethau wyneb yn wyneb yn Gymraeg, gan gynnwys mewn derbynfeydd a lleoliadau gwasanaeth eraill;\n8) hwyluso cyfarfodydd personol yn Gymraeg, gan gynnwys cyfarfodydd sy’n ymwneud â lles personol.\nNodwyd pwysigrwydd eithriadol y ddau gymal uchod gan Aelodau Cynulliad o bob plaid yn eu hadroddiad ar y mater ym mis Mawrth 2018 (Rhif 7)1.\nYmhellach, credwn fod angen, yn y cytundeb, rôl swyddogol er mwyn i'r Comisiynydd fonitro a gorfodi'r amodau iaith ynddo, megis drwy gymal sy'n amlinellu rôl ffurfiol yn broses gwyno. Fel arall, rydym yn bryderus ynghylch sut y bydd Llywodraeth Cymru yn monitro sut mae’r ddarpariaeth Gymraeg yn gwella o dan y contract newydd, beth fydd y drefn a pha newidynnau a asesir.\nI gloi, felly, mae’n fater o bryder a siom i ni, fel mudiad ymgyrchu, nad yw’r dyletswyddau Cymraeg a osodir drwy gontract gyda darparwyr gofal sylfaenol yn gwarchod hawliau iaith a buddiannau cleifion, fel yr argymhellir yn Fy Iaith Fy Iechyd (2014) a Mwy na Geiriau (2016). Rydym yn cydnabod bod yr amserlen yn dynn, ond rydym yn dadlau’n gryf bod dyletswydd ar Lywodraeth Cymru a phob un o’r cyrff cynrychiadol i ail-ystyried y diwygiadau yn ofalus. Yn anffodus, nid oes unrhyw un ohonom ar gael i fynychu’r sesiwn dystiolaeth ar 6ed Gorffennaf. Er hynny, hyderwn yn fawr y bydd y sylwadau ysgrifenedig hyn yn dderbyniol i chi a chawn dderbyn eich cefnogaeth.\nGrŵp Iechyd Cymdeithas yr Iaith Gymraeg\nEnghreifftiau o ddiffyg darpariaeth cyfrwng Gymraeg yn y sector gofal sylfaenol\nComisiynydd y Gymraeg (2014) Fy Iaith fy iechyd: Ymholiad Comisiynydd y Gymraeg i’r Gymraeg mewn gofal sylfaenol.\n· Mae'r mwyafrif helaeth o siaradwyr Cymraeg rhugl sy'n defnyddio gwasanaethau gofal sylfaenol yn cytuno â'r egwyddorion bod "cael cynnig gwasanaeth Cymraeg yn fater o hawl" ac y dylai fod ganddynt "yr hawl i gyfleu eu hunain yn Gymraeg wrth ddelio â'r gwasanaeth iechyd" (roedd82% a 90% o'r rheini a gyfwelwyd yn cytuno yn y drefn honno)\n· Ond dengys canlyniadau’r ymchwiliad mai Saesneg heb amheuaeth yw prif iaith gwasanaethau gofal sylfaenol i fwyafrif siaradwyr Cymraeg yng Nghymru. Yn ôl yr arolwg, ar gyfartaled, dim ond 28% o brofiadau blaenorol siaradwyr Cymraeg gyda gwasanaethau gofal sylfaenol a gafwyd drwy gyfrwng y Gymraeg.\n· Ond er bod 28% o gyswllt siaradwyr Cymraeg gyda gwasanaethau gofal sylfaenol yn digwydd yn Gymraeg, dim ond rhwng 3-6% a gafodd gynnig gwasanaeth neu apwyntiad yn Gymraeg. Mae’r ffigurau hyn yn awgrymu bodpotensial gan y gwasanaethau gofal sylfaenol presennol i gau’r bwlch hwn mewn profiad – mae darpariaeth yno y gellir ei chynnig i gleifion\n· Mae’r adroddiad yn nodi astudiaethau achos lle cafodd siaradwyr Cymraeg broblemau gyda gwasanaethau gofal sylfaenol am nad oedd modd cyfathrebu drwy gyfrwng y Gymraeg. Fe’u rhennir yn dri maes eang, fel a ganlyn:\n· Iaith a’r gydberthynas glinigol lle mae diffyg gwasanaeth drwy gyfrwng y Gymraeg, i rai defnyddwyr gwasanaethau, yn brofiad llai cyfforddus:\no Mae ‘Alwyn’ yn ei 20iau ac mae'n byw yn ardal Bwrdd Iechyd Prifysgol Hywel Dda gyda'i frawd. Mae un meddyg sy'n siarad Cymraeg yn ei feddygfa leol ond nid yw'n cael gweld y meddyg hwn yn aml. Mae'n teimlo y gall fod yn fwy agored ar faterion iechyd pan fydd yn siarad Cymraeg a bod cydberthynas gryfach gyda'r meddyg oherwydd y cyswllt iaith. Pe bai'r gwasanaeth drwy'r Gymraeg fe fyddai yn llai ‘strained,’ a byddwn yn gallu agor lan mwy. Gallwn drafod materion yn well oherwydd byddai yno berthynas, hynny yw'r iaith, yno yn barod’. (BIPHDd)\no Roedd profiad un o gyfranwyr yr ymchwil yn dangos enghraifft lle mae diffyg cwrteisi yn mynd i dir camwahaniaethu yn ogystal ag achosi risg i iechyd a lles unigolyn. Ffoniodd y claf wasanaethau tu allan i oriau’r Meddyg Teulu wedi iddi gael damwain. Pan roddodd ei henw roedd y person ar y ffôn yn meddwl mai enw ffug ydoedd gan nad oedd yn gyfarwydd â’r enw Cymraeg. ‘Wedyn mi ffoniais i’r gwasanaeth - a’r ymateb ges i wedyn oedd o’n ffiaidd, gofyn am enw’r claf, ac mi ddywedais fy enw, a dyma nhw’n dweud sut wyt ti’n sillafu hwn, ac mi sillafais fy enw tair gwaith, ac wedyn ges i ‘that’s not a name, it’s a meaningless jumble of letters’. So dyma fi’n dweud gallai ‘just’ dweud fy llythrennau cyntaf yn lle fy enw - a’r ymateb wedyn - os ‘dach chi ddim yn fodlon rhoi enw i’r claf dydw i ddim yn mynd i boeni’r meddyg.’ (BAIP)\n· Iaith a’r ddarpariaeth glinigol lle mae diffyg gwasanaethau (cyson) yn Gymraeg yn effeithio ar y claf, mae’r astudiaethau achos hyn yn ymwneud yn benodol â phobl hŷn, eiddil a phlant ifanc:\no Mae ‘Sara’ yn ei 40au ac mae'n byw gyda'i gŵr a'i thri o blant yn ardal Bwrdd Iechyd Addysgu Powys. Cymraeg yw iaith y cartref. Canfuwyd bod angen therapi lleferydd ar ei phlentyn canol. Yn anffodus, nid ydynt wedi gallu dod o hyd i weithiwr iechyd proffesiynol a all roi'r therapi hwn i'w mab yn Gymraeg. Yn y pen draw, penderfynodd mai'r unig opsiwn oedd iddi hi gyflwyno’r therapi gan ddefnyddio'r deunyddiau cymorth gan y therapydd di-Gymraeg. Os oedd y plentyn yn cael trafferth â’i leferydd yn ei iaith gyntaf, yna nid oedd ceisio rhoi therapi mewn ail iaith yn gwneud synnwyr iddi. ‘Neb ar gael, ‘so’ yn y pendraw penderfynon ni, [hi a’i gŵr], a finnau mai fi oedd yn mynd i wneud y gwaith adre … achos os ydi’r plant efo anhawster siarad trwy gyfrwng y Gymraeg sut ar y ddaear maen nhw’n mynd i ymdopi i gael y lleferydd drwy gyfrwng y Saesneg?’ (BAIP)\no Mae ‘Lucie’ yn byw o fewn ardal Bwrdd Iechyd Prifysgol Hywel Dda ac mae'n cofio'r profiad o fynd â'i phlant ifanc at y deintydd, lle nad oedd unrhyw aelod o staff yn siarad Cymraeg. Yn ystod ymweliad cyntaf ei merch, ynghyd â’i brawd hŷn, roedd y plentyn yn gafael yn dynn ynddi. Roedd yn anodd i'r fam geisio egluro yn Gymraeg beth oedd yn digwydd wrth geisio cysuro'r plentyn ar yr un pryd. Er enghraifft, gwrthododd y plentyn ieuengaf eistedd yn y gadair am ei bod yn nerfus a ‘doedd hi ddim yn deall o gwbl’. ‘Frustrating’, ...bydde hi wedi bod yn ddwy a hanner, a thro cyntaf iddi hi fynd at y deintydd ac oedd hi’n glynu wrtha i, roedd Iolo yn y gadair yn eitha’ nerfus ac wedyn o’n i’n treial gwneud yn siŵr fod e’n deall beth oedd e fod ‘neud, felly oedd e’n eitha’ ‘stressful’’. (BIPHDd)\no Mae ‘Wil’ yn byw yn ardal Bwrdd Iechyd Prifysgol Betsi Cadwaladr gyda'i wraig, a'i fam yng nghyfraith fregus. Anfonwyd gweithiwr iechyd proffesiynol nad yw'n siarad Cymraeg i asesu'r wraig oedrannus oedd â nifer o broblemau iechyd. Nid oedd y wraig wedi arfer siarad Saesneg, a bu raid iddi frwydro i ddeall beth oedd yn cael ei drafod. Roedd yn meddwl eu bod yn trafod ei symud i gartref nyrsio gan na allai ddeall yr hyn oedd yn cael ei ddweud. Roedd y mab yng nghyfraith hefyd yn ddig oherwydd y bu'n rhaid iddo lenwi holiadur hir (yn Saesneg) mewn perthynas â'r asesiad. Yn y pen draw, penderfynodd beidio â chwblhau'r holiadur, a fyddai wedi arwain at gael help ariannol i fodloni gofynion ei fam yng nghyfraith. Ers yr ymweliad, mae ei fam yng nghyfraith yn dal i feddwl ei bod am gael ei symud pryd bynnag y bydd yn gweld pobl yn dod i'r tŷ. Mae Wil yn credu'n gryf, pe byddai'r apwyntiad wedi bod yn Gymraeg, y byddai ei fam yng nghyfraith wedi teimlo’n llawer mwy cartrefol ac wedi gallu deall yr hyn oedd yn digwydd. ‘Oedd hi ar goll doedd? Dw i’n teimlo y dyla rhywun sy’n dod i weld person naw deg, siarad Cymraeg ‘de’. (BIPBC)\n· Asesiad a diagnosis ieithyddol lle mae siaradwyr Cymraeg o’r farn bod diffyg gwasanaeth yn Gymraeg yn effeithio ar y canlyniad i’r claf:\no Mae ‘Carys’ yn byw gyda'i gŵr, a'u dau fab yn eu harddegau yn ardal Bwrdd Iechyd Prifysgol Betsi Cadwaladr. Bu'n rhaid i'w mam ymweld â'r meddyg teulu i gael prawf dementia. Fodd bynnag, cynhaliwyd y prawf yn Saesneg. ‘ac mi oedd y profion i gyd yn uniaith Saesneg, ac oedan nhw’n gofyn petha eitha’ cymhleth’. I waethygu'r sefyllfa i'w mam sy'n siarad Cymraeg, nid oedd yr un o'r meddygon yn siarad Cymraeg, a phan fu'n rhaid iddi geisio meddwl yn Saesneg, dechreuodd ddrysu. ‘Oedd ‘na un prawf er enghraifft oedd ‘na luniau ac oedd hi’n gorfod dweud be oedd be ‘lly, ac oedd rhaid i mrawd a finna ada’l y stafall, a ddaethon ni nôl ag oedd hi’n ‘agitated’ i gyd dach chi’n gwybod, oedd hi wedi ypsetio achos oedd hi methu meddwl… achos y ffaith bod hi’n meddwl yn Saesneg’. (BIPBC). Mae Carys o'r farn, pe byddai'r prawf wedi bod yn Gymraeg, y byddai ei mam wedi ymateb yn well, ac y byddai wedi bod yn dawelach ei meddwl. Ar un adeg, dim ond y gair Cymraeg am 'delyn' y gallai ei mam ei gofio pan ofynnwyd iddi enwi nifer o ddelweddau, a dywedwyd wrthi ei bod yn anghywir. Roedd hynny’n gofidio ei mam yn fawr. ‘Mamiaith Cymraeg ydi hi, ond bod y prawf yn Saesneg a bod hi’n gor’od dweud y gair Saesneg, oedd ‘na un enghraifft lle oedd hi ‘di methu meddwl am y gair Saesneg am telyn ‘de, bechod, oedd hi wedi dweud ‘telyn’ ac oedd y ddynes ‘di dweud ‘no’ ynde, ac oedd mam yn gwybod mai telyn oedd y llun ‘na - ac oedd hi’n methu meddwl am y gair Saesneg - a gan bod y ddynes ‘ma’n uniaith Saesneg - chi’n gwybod? Oedd hynna’n ‘ypset’ iddi hi… y peth cynta’ ddudodd hi ar ôl i ni ddod yn ôl oedd ‘be ydi telyn yn Saesneg?’ (BIPBC)\no Mae ‘Siân’ yn ei 30au ac mae'n byw gyda'i gŵr a'u dau o blant bach, yn ardal Bwrdd Iechyd Prifysgol Cwm Taf. Roedd gan fab teirblwydd oed Siân apwyntiad i weld yr ymwelydd iechyd yn y clinig lleol i weld ei ddatblygiad cyffredinol. Nid oedd yr ymwelydd iechyd yn siarad Cymraeg ond nid oedd ei mab yn siarad llawer o Saesneg. ‘Ac oedd hi’n gofyn iddo fe adeiladu pethe, ‘neud jig-so, g’neu lluniau, ac oedd hi’n siarad Saesneg, a doedd hi ddim yn siarad Cymraeg.’ (BIPCTBIPCT) Roedd Siân yn teimlo'n siomedig ac yn ddig na allai weld ymwelydd iechyd Cymraeg, ‘o’n i reit siomedig, achos doedd hi methu gweld ‘true reflection’’. Roedd hefyd yn teimlo'n ddig am fod rhaid iddi gyfieithu popeth i'w mab; nid oedd hyn yn addas ar gyfer rhyngweithio anffurfiol rhwng y gweithiwr a'r plentyn. Nid yw'r plentyn yn clywed llawer o Saesneg yn ei fywyd. Mae o'r farn, pe byddai'r rhyngweithiadau wedi bod yn gyfan gwbl yn Gymraeg, y byddai'r ymwelydd iechyd wedi gallu cael darlun cywirach o ddatblygiad y bachgen a byddai hynny wedi cael ei adlewyrchu yng nghanlyniadau ei brofion. ‘Dw i’n siŵr y basa Gruff wedi dod allan yn well yn y prawf, dw i’n siŵr fod marcie fe wedi bod yn llai na be ddyle fe fod - ac yn ‘true reflection’ o’i ddatblygiad o’. (BIPCTBIPCT)\nOwen H a Morris (2012) Effaith iaith ar adsefydlu corfforol: Astudiaeth o ddylanwad iaith ar effeithiolrwydd therapi mewn cymuned Gymraeg. Gwerddon\n· Mae gwaith diweddar Owen a Morris yn astudiaeth feintiol i wasanaeth adsefydlu a ddarperir gan dimau cymunedol i gefnogi pobl yn eu cartrefi. Dônt i’r casgliad: ‘...nad yw cleifion Cymraeg yn derbyn yr un budd o’r adsefydlu os nad yw aelodau’r tîm adsefydlu yn medru’r Gymraeg.’ Maent yn awgrymu bod: ‘effeithiolrwydd a deilliannau therapi yn cael eu dylanwadu gan ddefnydd ieithyddol. Yr oedd deilliannau therapi siaradwyr Cymraeg yn sylweddol is na deilliannau therapi siaradwyr di-Gymraeg pan gâi’r therapi ei ddarparu gan therapyddion a thîm di-Gymraeg.’1\nYn sgil canlyniadau’r ymchwiliad, awgrymodd y Comisiynydd (2014) mae gwasanaeth o ansawdd i siaradwyr Cymraeg yw un sydd:\n· yn weledol ddwyieithog (â hunaniaeth ddwyieithog gyda deunydd ac arwyddion dwyieithog)\n· yn darparu gwybodaeth glir i gleifion am y gwasanaethau Cymraeg sydd ar gael\n· yn ymwybodol o ba staff sydd ganddo a all ddarparu gwasanaeth Cymraeg neu ddwyieithog a phryd\n· â threfniadau mewn lle i ymateb i’r angen am wasanaeth Cymraeg neu ddwyieithog drwy drefnu staff a thrwy gynllunio a recriwtio bwriadus\n· â staff di-Gymraeg sy’n meddu ar sgiliau a gwybodaeth i ddarparu gwasanaeth sy’n ieithyddol sensitif (ynganu enwau yn gywir; cyfarchiad dwyieithog; cydnabod hunaniaeth ac yn effro i anghenion iaith)\n· â staff sy’n gwybod pan nad ydynt yn gymwys i ddarparu gwasanaeth i berson Cymraeg ei iaith a’r angen i gyfeirio’r achos ymlaen\n· wedi adnabod risgiau sy’n gysylltiedig â methu â darparu gwasanaeth Cymraeg i’r claf (ee. o ran cydsyniad; asesiadau a diagnosis) ac wedi rhoi mesurau mewn lle i ddelio â risgiau o’r fath\n· yn cofnodi pa iaith sydd orau gan y claf gyfathrebu ynddi ac yn rhannu’r wybodaeth hon gyda’r tîm iechyd o amgylch y claf\n· yn cynnig gwasanaethau Cymraeg neu ddwyieithog yn rhagweithiol.


Annibyniaeth i Gymru: “rhaid tanio’r dychymyg a’r corff” – Eddie Ladd – Golwg360\nAnnibyniaeth i Gymru: “rhaid tanio’r dychymyg a’r corff” – Eddie Ladd\n25 Mawrth 2018 am 13:40\nBydd rhaid tanio’r dychymyg a’r corff cyn y bydd Cymru’n mynd yn wlad annibynnol, yn ôl y ddawnswraig amgen Eddie Ladd.\nRoedd hi’n siarad â golwg360 yn ystod digwyddiad FfrinjFfest Yes Cymru Abertawe yn Nhŷ Tawe brynhawn dydd Sadwrn, lle’r oedd hi’n cynnal gweithdy ‘Cof y Corff’ am y berthynas rhwng annibyniaeth, hanes Cymru a’r corff.\nMae tipyn o waith y ddawnswraig yn canolbwyntio ar Gymru a’i hanes gwleidyddol ac mae’n dweud bod pob sioe hefyd yn ymwneud â “beth yw’n cyrff ni a beth yw’n dyfodol ni”. Ac mae hynny i raddau, meddai, am ei bod hi wedi penderfynu aros yng Nghymru i weithio.\n“O’r dechrau, o’n i’n meddwl, ‘sdim lot o bwynt i fi fynd i unman arall achos pwy yw’r gynulleidfa? Dwi am ymdrin â’r gynulleidfa sy’ yma ac sy’n byw yng Nghymru. Dyw hynny ddim i ddweud bo fid dim yn gallu mynd â ’ngwaith dramor. Ond [dw i eisiau] aros yma a chyfrannu at y weriniaeth yma a ddaw, os ddeith hi o gwbl!”\nMae’r gweithdy ‘Cof y Corff’ yn gofyn i bobol ystyried sut mae hanes Cymru yn ei fynegi ei hun o fewn y corff a thrwy’r corff.\n“Dw i’n ymwneud â 1277 a Llywelyn Ein Llyw Olaf. Dw i’n sôn am 1979 ac am Wrthryfel Owain Glyndŵr yn 1414. Ac felly dw i eisiau i bobol wneud bach o symud fel bo nhw’n gallu teimlo bod rhaid cryfhau eich corff.\n“Mae’n wan ar brydiau, mae’n treulio ar brydiau, yn fertigol, yn unsyth. Felly trio cael pobol i gael ymwybyddiaeth o’r corff yn ein hanes ni.\n“Ry’n ni’n deall bod ein cyrff yn gwneud pethau a chyrff sy’n gwneud hanes yn hytrach na’r gair yn y pen draw. Rhaid i chi fod yn bendant bo chi’n mynd i wireddu rhywbeth. Allwch chi ddim ond gwireddu rhywbeth yn gorfforol.\n“Os nad y’ch chi’n gafael yn eich dyfodol yn gorfforol, fydd e ddim yn bod o gwbl.”\nDiddordeb mewn annibyniaeth\nDywedodd bod ei diddordeb mewn annibyniaeth yn deillio o refferendwm aflwyddiannus 1979, pan bleidleisiodd Cymru yn erbyn datganoli.\n“Dw i’n siŵr mai dyna pryd oedd y syniad ynof fi am y tro cynta’ ei fod yn bosib [cael annibyniaeth]. O’n i’n bymtheg ar y pryd ac yn cofio siarad gyda ’mrawd a ’nhad a mam, siŵr o fod, am a ddylen ni gael annibyniaeth.\n“Oedd e’n eitha’ siom ar y pryd achos o’n i’n teimlo fod e ddim yn mynd i fynd o’n plaid ni. Ers hynny, mae wedi bod yn rhan o’r ffordd dw i’n meddwl am bethau.”\nMae’n rhybuddio nad oes modd gweld y newid bach sy’n digwydd o ddydd i ddydd gan fod y niferoedd sydd o blaid annibyniaeth “yn weddol wastad, yn weddol isel”.\nOnd mae’n dweud bod gobaith i Gymru yn sgil yr hyn ddigwyddodd cyn refferendwm annibyniaeth yr Alban yn 2014 a’r ymgyrch sydd ar waith yng Nghatalwnia.\n“Yn ystod y cyfnod pan oedd yr Alban ar waith yn 2014, o’dd gyda chi’r argraff y gallai pethau newid yn sydyn iawn ac i’r gwrthwyneb a’i wyneb i waered yn glou iawn.\n“Dim ond tanio sy’n rhaid i’r dychymyg ac mae pethau’n newid yn syfrdanol. Mae’r Alban a Chatalwnia a llefydd fel Corsica yn newid yr hinsawdd seicolegol, mewn ffordd, ac mae hwnna’n fwy hirbarhaus wedyn.”\n‘Mwy na thrafod a rhannu gwybodaeth’\nTra bod Eddie Ladd yn croesawu’r cyfle i drafod a rhannu gwybodaeth am annibyniaeth mewn digwyddiadau fel FfrinjFfest, mae’n rhybuddio “nad trafod yw popeth”.\nYchwanegodd: “Bydden i’n ei chael hi’n anodd iawn trafod economeg â rhywun sydd yn erbyn annibyniaeth achos fyddai gyda fi ddim y ffeithiau i gael digon o ddealltwriaeth. Mae’n bwysig cael gwybodaeth a darlithoedd fel hyn. Ond nid trafod yw popeth.\n“Mae Yes Cymru’n cadw’r nod yn fyw. Maen nhw efallai’n meddwl yn y tymor byr am sôn am hyn a hyn o achosion, ond annibyniaeth yw’r nod.\n“Mae [digwyddiadau fel FfrinjFfest] yn creu awyrgylch lle mae hynny’n bosib yn ddychmygol. Os yw pobol yn anghofio, mae’n mynd yn rhywbeth wedyn allwch chi ddim ei ddychmygu.”\nFfrinjFfest annibyniaeth: “Fe allem ei gynnal ar raddfa genedlaethol”\nGŵyl FfrinjFfest i hybu Cymru annibynnol